title: 2010/698/UE: Deċiżjoni tal-Kunsill tal- 21 ta’ Ottubru 2010 dwar il-pożizzjoni li għandha tittieħed mill-Unjoni Ewropea fil-Kunsill ta’ Assoċjazzjoni stabbilit bil-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropeju l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra, fir-rigward tal-adozzjoni ta’ dispożizzjonijiet dwar il-koordinazzjoni tas-sistemi ta’ sigurtà soċjali#Abbozz – Deċiżjoni Nru …/… tal-Kunsill ta’ Assoċjazzjoni stabbilit bil-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra, ta’… fir-rigward tad-dispożizzjonijiet għall-koordinazzjoni tas-sistemi ta’ sigurtà soċjali li jinsabu fil-Ftehim Ewro-Mediterranju

text:
               23.11.2010

               MT

               Il-Ġurnal Uffiċjali tal-Unjoni Ewropea

               L 306/8

         DEĊIŻJONI TAL-KUNSILL
   tal-21 ta’ Ottubru 2010
   dwar il-pożizzjoni li għandha tittieħed mill-Unjoni Ewropea fil-Kunsill ta’ Assoċjazzjoni stabbilit bil-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropeju l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra, fir-rigward tal-adozzjoni ta’ dispożizzjonijiet dwar il-koordinazzjoni tas-sistemi ta’ sigurtà soċjali
   (2010/698/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikolu 79(2)(b), flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               L-Artikolu 67 tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra (1) (‘il-Ftehim’), jipprevedi li l-Kunsill ta’ Assoċjazzjoni għandu jadotta dispożizzjonijiet biex jimplimenta l-prinċipji dwar il-koordinazzjoni tas-sistemi ta’ sigurtà soċjali kif stabbilit fl-Artikolu 65 tal-Ftehim qabel tmiem l-ewwel sena wara d-dħul fis-seħħ tiegħu.

               (2)

               It-tieni inċiż tal-Objettiv 29 tal-Pjan ta’ Azzjoni bejn l-UE u t-Tuneżija adottat mill-Kunsill ta’ Assoċjazzjoni fil-kuntest tal-Politika Ewropea tal-Viċinat fl-4 ta’ Lulju 2005 jitlob l-adozzjoni mill-Kunsill ta’ Assoċjazzjoni ta’ deċiżjoni li timplimenta l-Artikolu 65 tal-Ftehim.

               (3)

               F’konformità mal-Artikoli 1 u 2 tal-Protokoll (Nru 22) dwar il-Pożizzjoni tad-Danimarka, annessa għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, id-Danimarka mhix qed tieħu sehem fl-adozzjoni ta’ din id-Deċiżjoni u mhijiex marbuta biha jew soġġetta għall-applikazzjoni tagħha,

               (4)

               F’konformità mal-Artikoli 1 u 2 tal-Protokoll (Nru 21) dwar il-Pożizzjoni tar-Renju Unit u l-Irlanda fir-rigward tal-Ispazju ta’ Libertà, Sigurtà u Ġustizzja, anness għat-Trattat dwar l-Unjoni Ewropea u għat-Trattat dwar il-Funzjonament tal-Unjoni Ewropea, u mingħajr preġudizzju għall-Artikolu 4 ta’ dak il-Protokoll, dawk l-Istati Membri mhumiex ser jieħdu sehem fl-adozzjoni ta’ din id-Deċiżjoni u mhux marbutin biha jew soġġetti għall-applikazzjoni tagħha.

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed mill-Unjoni Ewropea fi ħdan il-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra, fir-rigward tal-implimentazzjoni tal-Artikolu 67 tal-Ftehim għandha tkun ibbażata fuq l-abbozz ta’ deċiżjoni tal-Kunsill ta’ Assoċjazzjoni mehmuż ma’ din id-Deċizjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, il-21 ta’ Ottubru 2010.

            Għall-Kunsill

            Il-President

         J. MILQUET

      (1)  ĠU L 97, 30.3.1998, p. 2.

      Abbozz
      DEĊIŻJONI Nru …/… TAL-KUNSILL TA’ ASSOĊJAZZJONI
      stabbilit bil-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra,
      ta’…
      fir-rigward tad-dispożizzjonijiet għall-koordinazzjoni tas-sistemi ta’ sigurtà soċjali li jinsabu fil-Ftehim Ewro-Mediterranju
      IL-KUNSILL TA’ ASSOĊJAZZJONI,
      Wara li kkunsidra l-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra (1), u b’mod partikolari l-Artikolu 67 tiegħu,
      Billi

                  (1)

                  L-Artikoli 65 sa 68 tal-Ftehim Ewro-Mediterranju li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra (“il-Ftehim”), jipprevedu l-koordinazzjoni tas-sistemi ta’ sigurtà soċjali tat-Tuneżija u l-Istati Membri. L-Artikolu 65 jistabbilixxi l-prinċipji għal din il-koordinazzjoni.

                  (2)

                  L-Artikolu 67 tal-Ftehim jipprevedi li l-Kunsill ta’ Assoċjazzjoni għandu jadotta deċiżjoni li timplimenta l-prinċipji stabbiliti fl-Artikolu 65 qabel tmiem l-ewwel sena wara d-dħul fis-seħħ tal-Ftehim.

                  (3)

                  It-tieni inċiz tal-Objettiv 29 tal-Pjan ta’ Azzjoni bejn l-UE u t-Tuneżija adottat mill-Kunsill ta’ Assoċjazzjoni fil-kuntest tal-Politika Ewropea tal-Viċinat fl-4 ta’ Lulju 2005 jitlob l-adozzjoni ta’ deċiżjoni li timplimenta l-Artikolu 65 tal-Ftehim.

                  (4)

                  Fir-rigward tal-applikazzjoni tal-prinċipju tan-nondiskriminazzjoni, din id-Deċiżjoni m’għandha tagħti l-ebda drittijiet addizzjonali li jirriżultaw minn ċerti fatti jew avvenimenti li jseħħu fit-territorju tal-parti kontraenti l-oħra, fejn tali fatti jew avvenimenti ma jittieħdux f’konsiderazzjoni taħt il-leġislazzjoni tal-ewwel parti kontraenti, ħlief għad-dritt li jiġu l-esportati ċerti benefiċċji.

                  (5)

                  Fl-applikazzjoni ta’ din id-Deċiżjoni, id-dritt tal-ħaddiema Tuneżini għall-benefiċċji familjari għandu jkun suġġett għall-kondizzjoni li l-membri tal-familja tagħhom jirresjedu legalment ma' dawk il-ħaddiema fl-Istat Membru fejn il-ħaddiema huma impjegati. Id-Deċiżjoni m'għandha tagħti l-ebda dritt għall-benefiċċji familjari fir-rigward tal-membri tal-familja tagħhom li jirresjedu fi stat ieħor, pereżempju fit-Tuneżija.

                  (6)

                  Ir-Regolament tal-Kunsill (KE) Nru 859/2003 (2) diġà jestendi d-dispożizzjonijiet tar-Regolament (KEE) Nru 1408/71 u r-Regolament (KEE) Nru 574/72 għal ċittadini ta’ pajjiżi terzi li mhumiex diġà koperti minn dawk id-dispożizzjonijiet unikament minħabba ċ-ċittadinanza tagħhom. Ir-Regolament (KE) Nru 859/2003 diġà jkopri l-prinċipju tal-aggregazzjoni tal-perijodi ta’ assigurazzjoni miksuba minn ħaddiema Tuneżini fid-diversi Stati Membri rigward id-dritt għal ċerti benefiċċji, kif stabbilit fl-Artikolu 65(2) tal-Ftehim.

                  (7)

                  Jista’ jkun meħtieġ li jiġu stabbiliti dispożizzjonijiet speċjali li jikkorrispondu għall-karatteristiċi speċjali tal-leġislazzjoni tat-Tuneżija, sabiex tiġi ffaċilitata l-applikazzjoni tar-regoli ta’ koordinazzjoni.

                  (8)

                  Biex jiġi żgurat il-funzjonament bla problemi tal-koordinazzjoni tas-sistemi ta’ sigurtà soċjali tal-Istati Membri u t-Tuneżija, huwa meħtieġ li jiġu previsti dispożizzjonijiet speċifiċi fir-rigward tal-kooperazzjoni bejn l-Istati Membri u t-Tuneżija kif ukoll bejn il-persuna kkonċernata u l-istituzzjoni tal-istat kompetenti.

                  (9)

                  Għandhom jiġu adottati dispożizzjonijiet transitorji biex jiġu protetti l-persuni koperti minn din id-Deċiżjoni u biex jiġi żgurat li ma jitilfux drittijiet b'riżultat tad-dħul fis-seħħ tagħha.

            ADOTTA DIN ID-DEĊIŻJONI:
      PARTI I

         DISPOSIZZJONIJIET ĠENERALI

      Artikolu 1
      Definizzjonijiet
      1.   Għall-finijiet ta’ din id-Deċiżjoni:

                  (a)

                  “Ftehim” tfisser il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra;

                  (b)

                  “Regolament” tfisser ir-Regolament (KE) Nru 883/2004 tal-Parlament Ewropew u tal-Kunsill tad-29 ta’ April 2004 dwar il-koordinazzjoni ta’ sistemi ta’ sigurtà soċjali (3) kif japplikaw fl-Istati Membri tal-Unjoni Ewropea;

                  (c)

                  “Regolament ta’ implimentazzjoni” tfisser ir-Regolament (KE) Nru 987/2009 tal-Parlament Ewropew u tal-Kunsill tas-16 ta’ Settembru 2009 li jistabbilixxi l-proċedura għall-implimentazzjoni tar-Regolament (KE) Nru 883/2004 dwar il-koordinazzjoni tas-sistemi tal-iskemi ta’ sigurtà soċjali (4);

                  (d)

                  “Stat Membru” tfisser Stat Membru tal-Unjoni Ewropea;

                  (e)

                  “ħaddiem” tfisser,

                              (i)

                              għall-finijiet tal-leġislazzjoni ta’ Stat Membru, persuna li tkun qiegħda twettaq attività bħala persuna impjegata fit-tifsira tal-Artikolu 1(a) tar-Regolament;

                              (ii)

                              għall-finijiet tal-leġislazzjoni tat-Tuneżija, persuna li tkun qiegħda twettaq attività bħala persuna impjegata fit-tifsira ta’ dik il-leġislazzjoni;

                  (f)

                  “membru tal-familja” tfisser,

                              (i)

                              għall-finijiet tal-leġislazzjoni ta’ Stat Membru, membru tal-familja fit-tifsira tal-Artikolu 1(i) tar-Regolament;

                              (ii)

                              għall-finijiet tal-leġislazzjoni tat-Tuneżija, membru tal-familja fit-tifsira ta’ dik il-leġislazzjoni;

                  (g)

                  “leġislazzjoni” tfisser,

                              (i)

                              fir-rigward tal-Istati Membri, leġislazzjoni fit-tifsira tal-Artikolu 1(l) tar-Regolament;

                              (ii)

                              fir-rigward tat-Tuneżija, il-leġislazzjoni korrispondenti rilevanti kif applikabbli fit-Tuneżija;

                  (h)

                  “benefiċċji” tfisser,

                              (i)

                              fir-rigward tal-Istati Membri, benefiċċji fit-tifsira tal-Artikolu 3 tar-Regolament;

                              (ii)

                              fir-rigward tat-Tuneżija, il-benefiċċji korrispondenti kif applikabbli fit-Tuneżija;

                  (i)

                  “benefiċċji esportabbli” tfisser,

                              (i)

                              fir-rigward tal-Istati Membri:

                                          —

                                          il-pensjonijiet tax-xjuħija,

                                          —

                                          il-pensjonijiet tas-superstiti,

                                          —

                                          il-pensjonijiet fir-rigward ta’ inċidenti fil-post tax-xogħol u mard marbut max-xogħol,

                                          —

                                          il-pensjonijiet tal-invalidità marbutin ma' inċidenti fil-post tax-xogħol u mard marbut max-xogħol,

                                    fit-tifsira tar-Regolament, bl-eċċezzjoni ta’ benefiċċji speċjali mhux kontributorji fi flus kif elenkati fl-Anness X għar-Regolament;

                              (ii)

                              fir-rigward tat-Tuneżija, il-benefiċċji korrispondenti previsti skont il-leġislazzjoni tat-Tuneżija, bl-eċċezzjoni ta’ benefiċċji speċjali mhux kontributorji fi flus kif stabbilit fl-Anness I għal din id-Deċiżjoni.

            2.   Termini oħrajn użati f’din id-Deċiżjoni għandu jkollhom it-tifsira mogħtija lilhom:

                  (a)

                  fir-rigward tal-Istati Membri, fir-Regolament u fir-Regolament ta’ implimentazzjoni;

                  (b)

                  fir-rigward tat-Tuneżija, il-leġislazzjoni rilevanti kif applikabbli fit-Tuneżija.

            Artikolu 2
      Persuni koperti
      Din id-Deċiżjoni għandha tapplika:

                  (a)

                  għall-ħaddiema li huma ċittadini Tuneżini u li huma jew kienu impjegati legalment fit-territorju ta’ Stati Membru u li huma jew kienu soġġetti għal-leġislazzjoni ta’ Stat Membru wieħed jew aktar, u s-superstiti tagħhom,

                  (b)

                  għall-membri tal-familja tal-ħaddiema msemmija fil-punt (a) bil-kondizzjoni li dawn il-membri tal-familja jkunu jew kienu residenti legalment mal-ħaddiem ikkonċernat waqt li l-ħaddiem ikun impjegat fi Stat Membru,

                  (c)

                  għal ħaddiema li huma ċittadini ta’ Stat Membru u li huma jew li kienu impjegati legalment fit-territorju tat-Tuneżija u li huma jew li kienu soġġetti għal-leġislazzjoni tat-Tuneżija, u s-superstiti tagħhom, u

                  (d)

                  għall-membri tal-familja tal-ħaddiema msemmija fil-punt (c) bil-kondizzjoni li dawn il-membri tal-familja huma jew kienu residenti legalment mal-ħaddiem ikkonċernat waqt li l-ħaddiem ikun impjegat fit-Tuneżija.

            Artikolu 3
      Trattament ugwali
      1.   Il-ħaddiema li huma ċittadini Tueżini u li huma impjegati legalment fi Stat Membru u kwalunkwe membru tal-familja tagħhom li jirresjedi legalment magħhom għandhom igawdu, fir-rigward tal-benefiċċji fit-tifsira tal-Artikolu 1(1)(h), trattament ħieles minn kwalunkwe diskriminazzjoni bbażata fuq iċ-ċittadinanza b'relazzjoni maċ-ċittadini tal-Istati Membri li fihom dawn il-ħaddiema huma impjegati.
      2.   Il-ħaddiema li huma ċittadini ta’ Stat Membru li huma impjegati legalment fit-Tuneżija, u kwalunkwe membru tal-familja tagħhom li jirresjedi legalment magħhom, għandhom igawdu, fir-rigward tal-benefiċċji fit-tifsira tal-Artikolu 1(1)(h), trattament ħieles minn kwalunkwe diskriminazzjoni bbażata fuq iċ-ċittadinanza b'relazzjoni maċ-ċittadini Tuneżini.
      PARTI II

         RELAZZJONIJIET BEJN L-ISTATI MEMBRI U T-TUNEŻIJA

      Artikolu 4
      Revoka ta’ Klawsoli ta’ Residenza
      1.   Il-benefiċċji esportabbli fit-tifsira tal-Artikolu 1(1)(i), li għalihom għandhom dritt il-persuni msemmija fl-Artikolu 2(a) u (c) m’għandhom ikunu soġġetti għal ebda tnaqqis, modifika, sospensjoni, irtirar jew konfiska minħabba l-fatt li l-benefiċjarju jkun qiegħed jirresjedi,

                  (i)

                  għall-fini ta’ benefiċċju skont il-leġislazzjoni ta’ Stat Membru, fit-territorju tat-Tuneżija, jew

                  (ii)

                  għall-fini ta’ benefiċċju skont il-leġislazzjoni tat-Tuneżija, fit-territorju ta’ Stat Membru.

            2.   Il-membri tal-familja ta’ ħaddiem kif imsemmi fl-Artikolu 2(b) huma intitolati għall-benefiċċji esportabbli fit-tifsira tal-Artikolu 1(1)(i) bl-istess mod bħall-membri tal-familja ta’ ħaddiem li huwa ċittadin tal-Istat Membru kkonċernat meta dawn il-membri tal-familja jirresjedu fit-territorju tat-Tuneżija.
      3.   Il-membri tal-familja ta’ ħaddiem kif imsemmi fl-Artikolu 2(d) huma intitolati għall-benefiċċji esportabbli fit-tifsira tal-Artikolu 1(1)(i) bl-istess mod bħall-membri tal-familja ta’ ħaddiem li huwa ċittadin tat-Tuneżija meta dawn il-membri tal-familja jirresjedu fit-territorju ta’ Stat Membru.
      PARTI III

         DISPOŻIZZJONIJIET MIXXELLANJI

      Artikolu 5
      Kooperazzjoni
      1.   L-Istati Membri u t-Tuneżija għandhom jikkomunikaw lil xulxin kwalunkwe informazzjoni rigward tibdil fil-leġislazzjoni tagħhom li jista’ jaffettwa l-implimentazzjoni ta’ din id-Deċizjoni.
      2.   Għall-finijiet ta’ din id-Deċiżjoni, l-awtoritajiet u l-istituzzjonijiet tal-Istati Membri u tat-Tuneżija għandhom joffru l-bon uffiċċji tagħhom lil xulxin u għandhom jaġixxu daqs li kieku qegħdin jimplimentaw il-leġislazzjoni tagħhom stess. Bħala regola, l-għajnuna amministrattiva mogħtija minn dawn l-awtoritajiet u l-istituzzjonijiet għandha tkun mingħajr ħlas. Madankollu, l-awtoritajiet kompetenti tal-Istati Membri u tat-Tuneżija jistgħu jaqblu li ċerti spejjeż jiġu rimborsati.
      3.   L-awtoritajiet u l-istituzzjonijiet tal-Istati Membri u tat-Tuneżija jistgħu, għall-finijiet ta’ din id-Deċiżjoni, jikkomunikaw direttament ma' xulxin u mal-persuni involuti jew mar-rappreżentanti tagħhom.
      4.   L-istituzzjonijiet u l-persuni koperti minn din id-Deċiżjoni għandhom id-dmir ta’ informazzjoni u kooperazzjoni reċiproka biex jiżguraw l-implimentazzjoni korretta ta’ din id-Deċiżjoni.
      5.   Il-persuni kkonċernati għandhom jinfurmaw lill-istituzzjonijiet tal-Istat Membru kompetenti jew tat-Tuneżija, fejn din tal-aħħar tkun l-istat kompetenti, u tal-Istat Membru ta’ residenza jew tat-Tuneżija, fejn din tal-aħħar tkun l-istat ta’ residenza, mill-aktar fis possibbli dwar kwalunkwe bidla fis-sitwazzjoni personali jew familjari tagħhom li taffettwa d-dritt tagħhom għall-benefiċċji skont din id-Deċiżjoni.
      6.   In-nuqqas ta’ rispett tal-obbligu ta’ informazzjoni msemmi fil-paragrafu 5 jista’ jirriżulta fl-applikazzjoni ta’ miżuri proporzjonati f'konformità mal-liġi nazzjonali. Madankollu, dawn il-miżuri għandhom ikunu ekwivalenti għal dawk applikabbli f’sitwazzjonijiet simili skont il-liġi domestika u m’għandhomx jagħmluha impossibbli jew eċċessivament diffiċli fil-prattika għall-applikanti li jeżerċitaw id-drittijiet li tagħtihom din id-Deċiżjoni.
      7.   L-Istati Membri u t-Tuneżija jistgħu jipprevedu dispożizzjonijiet nazzjonali li jistabbilixxu l-kondizzjonijiet għall-verifika tad-dritt għall-benefiċċji biex jittieħed kont tal-fatt li l-benefiċjarji joqogħdu jew jirresjedu 'l barra mit-territorju tal-Istat fejn tinsab l-istituzzjoni debitriċi. Tali dispożizzjonijiet għandhom ikunu proporzjonati, ħielsa minn kwalunkwe diskriminazzjoni bbażata fuq iċ-ċittadinanza u f'konformità mal-prinċipji ta’ din id-Deċiżjoni. Dawn id-dispożizzjonijiet għandhom jiġu notifikati lill-Kunsill ta’ Assoċjazzjoni.
      Artikolu 6
      Verifiki Amministrattivi u Eżamijiet Mediċi
      1.   Dan l-Artikolu għandu japplika għall-persuni kif imsemmija fl-Artikolu 2 u li jirċievu l-benefiċċji esportabbli msemmija fl-Artikolu 1(1)(i), kif ukoll għall-istituzzjonijiet inkarigati mill-implimentazzjoni ta’ din id-Deċiżjoni.
      2.   Fejn benefiċjarju jew applikant għal benefiċċji, jew membru tal-familja tiegħu, ikun qed joqgħod jew jirresjedi fit-territorju ta’ Stat Membru filwaqt li l-istituzzjoni debitriċi tinsab fit-Tuneżija, jew fit-Tuenżija meta l-istituzzjoni debitriċi tinsab fi Stat Membru, l-eżami mediku għandu jsir, fuq it-talba ta’ dik l-istituzzjoni, mill-istituzzjoni tal-post tas-soġġorn jew ta’ residenza tal-benefiċjarju f'konformità mal-proċeduri stabbiliti mil-leġislazzjoni applikata minn dik l-istituzzjoni.
      L-istituzzjoni debitriċi għandha tinforma lill-istituzzjoni tal-post tas-soġġorn jew ta’ residenza dwar kwalunkwe rekwiżit speċjali li, jekk meħtieġ, għandu jiġi segwit u bil-punti li jridu jiġu koperti mill-eżami mediku.
      L-istituzzjoni tal-post tas-soġġorn jew ta’ residenza għandha tgħaddi rapport lill-istituzzjoni debitriċi li talbet l-eżami mediku.
      L-istituzzjoni debitriċi għandha tirriserva d-dritt li l-benefiċjarju jiġi eżaminat minn tabib magħżul minnha, jew fit-territorju fejn il-benefiċjarju jew l-applikant għall-benefiċċji qed joqgħod jew jirresjedi jew fil-pajjiż fejn tinsab l-istituzzjoni debitriċi. Madankollu, il-benefiċjarju jista’ jintalab li jirritorna fl-Istat tal-istituzzjoni debitriċi biss jekk huwa jista’ jagħmel il-vjaġġ mingħajr preġudizzju għal saħħtu u jekk l-ispiża tal-vjaġġ u tal-akkomodazzjoni titħallas mill-istituzzjoni debitriċi.
      3.   Meta benefiċjarju jew applikant għal benefiċċji, jew membru tal-familja tiegħu, ikun qed joqgħod jew jirresjedi fit-territorju ta’ Stat Membru filwaqt li l-istituzzjoni debitriċi tinsab fit-Tuneżija, jew fit-Tuneżija meta l-istituzzjoni debitriċi tinsab fi Stat Membru, il-verifika amministrattiva għandha ssir, fuq it-talba tal-istituzzjoni debitriċi, mill-istituzzjoni tal-post tas-soġġorn jew ta’ residenza tal-benefiċjarju.
      L-istituzzjoni tal-post tal-post tas-soġġorn jew ta’ residenza għandha tibgħat rapport lill-istituzzjoni debitriċi li talbet il-verifika amministrattiva.
      L-istituzzjoni debitriċi għandha żżomm id-dritt li titlob li s-sitwazzjoni tal-benefiċjarju tiġi eżaminata minn professjonista tal-għażla tagħha. Madankollu, il-benefiċjarju jista’ jintalab li jirritorna fl-Istat tal-istituzzjoni debitriċi biss jekk huwa jista’ jagħmel il-vjaġġ mingħajr preġudizzju għal saħħtu u jekk l-ispiża tal-vjaġġ u tal-akkomodazzjoni titħallas mill-istituzzjoni debitriċi.
      4.   Stat Membru wieħed jew aktar u t-Tuneżija jistgħu jaqblu dwar dispożizzjonijiet amministrattivi oħrajn, soġġett għal li jinfurmaw lill-Kunsill ta’ Assoċjazzjoni b’dan.
      5.   Bħala eċċezzjoni għall-prinċipju tal-assistenza amministrattiva reċiproka mingħajr ħlas stabbilit fl-Artikolu 5(2) ta’ din id-Deċiżjoni, l-ammont effettiv tal-ispejjeż tal-verifiki msemmija fil-paragrafi 2 u 3 ta’ dan l-Artikolu għandu jitħallas lura lill-istituzzjoni li ntalbet twettaqhom mill-istituzzjoni debitriċi li talbithom.
      Artikolu 7
      Applikazzjoni tal-Artikolu 90 tal-Ftehim
      L-Artikolu 90 tal-Ftehim għandu japplika f'każ li waħda mill-Partijiet tqis li l-Parti l-oħra ma kkonformatx mal-obbligi stabbiliti fl-Artikoli 5 u 6.
      Artikolu 8
      Dispożizzjonijiet speċjali għall-applikazzjoni tal-leġislazzjoni tat-Tuneżija
      Il-Kunsill ta’ Assoċjazzjoni jista’, jekk meħtieġ, jistabbilixxi dispożizzjonijiet speċjali għall-applikazzjoni tal-leġislazzjoni tat-Tuneżija fl-Anness II.
      Artikolu 9
      Proċeduri amministrattivi minn ftehimiet bilaterali eżistenti
      Il-proċeduri amministrattivi li jinsabu fi ftehimiet bilaterali eżistenti bejn Stat Membru u t-Tuneżija jistgħu jkomplu japplikaw dment li dawk il-proċeduri ma jaffettwawx b'mod negattiv id-drittijiet jew l-obbligi tal-persuni kkonċernati stabbiliti b'din id-Deċiżjoni.
      Artikolu 10
      Ftehimiet li jissupplimentaw il-proċeduri għall-implimentazzjoni ta’ din id-Deċiżjoni
      Stat Membru wieħed jew aktar u t-Tuneżija jistgħu jikkonkludu ftehimiet imfassla biex jissupplementaw il-proċeduri amministrattivi għall-implimentazzjoni ta’ din id-Deċiżjoni, speċjalment fir-rigward tal-prevenzjoni u l-ġlieda kontra l-frodi u l-iżbalji.
      PARTI IV

         DISPOŻIZZJONIJIET TRANSITORJI U FINALI

      Artikolu 11
      Dispożizzjonijiet transitorji
      1.   L-ebda dritt ma jista’ jinkiseb taħt din id-Deċiżjoni għall-perijodu ta’ qabel id-data tad-dħul fis-seħħ tagħha.
      2.   Bla ħsara għall-paragrafu 1, dritt għandu jinkiseb skont din id-Deċiżjoni anki jekk dan ikun relatat ma' kontinġenza li tkun qamet qabel id-data tad-dħul fis-seħħ tagħha.
      3.   Kwalunkwe benefiċċju li ma jkunx ingħata jew li ġie sospiż minħabba ċ-ċittadinanza jew il-post ta’ residenza tal-persuna kkonċernata għandu, fuq talba ta’ dik il-persuna, jingħata jew jitkompla b'effett mid-data tad-dħul fis-seħħ ta’ din id-Deċiżjoni, dment li d-drittijiet li għalihom kienu ngħataw benefiċċji qabel ma jkunux taw lok għal xi ħlas ta’ somma waħda f'daqqa.
      4.   Jekk talba kif imsemmija fil-paragrafu 3 tiġi ppreżentata wara li jiskadi l-perijodu ta’ sentejn wara d-data tad-dħul fis-seħħ ta’ din id-Deċiżjoni, id-drittijiet miksuba skont din id-Deċiżjoni u għandu jkollhom effett m id-data tad-dħul fis-seħħ ta’ din id-Deċiżjoni, u l-leġislazzjoni ta’ kwalunkwe Stat Membru jew tat-Tuneżija li tikkonċerna t-telf jew ir-restrizzjoni ta’ drittijiet ma tistax tiġi invokata kontra l-persuni kkonċernati.
      5.   Jekk talba kif imsemmija fil-paragrafu 3 tiġi ppreżentata wara li jiskadi l-perijodu ta’ sentejn wara d-data tad-dħul fis-seħħ ta’ din id-Deċiżjoni, id-drittijiet li ma jkunux intilfu jew li ma jkunux preskritti għandu jkollhom effett mid-data li fiha tkun ġiet ippreżentata t-talba, bla preġudizzju għal kwalunkwe dispożizzjoni aktar favorevoli taħt il-leġislazzjoni ta’ kwalunkwe Stat Membru jew tat-Tuneżija.
      Artikolu 12
      Annessi għal din id-Deċiżjoni
      1.   L-Annessi għal din id-Deċiżjoni huma parti integrali minnha.
      2.   Fuq talba mit-Tuneżija, l-Annessi msemmija jistgħu jiġu emendati b’deċiżjoni tal-Kunsill ta’ Assoċjazzjoni.
      Artikolu 13
      Dħul fis-seħħ
      Din id-Deċiżjoni għandha tidħol fis-seħħ fl-ewwel jum tal-ewwel xahar wara d-data tal-pubblikazzjoni tagħha f’Il-Ġurnal Uffiċjali tal-Unjoni Ewropea.

         Magħmul fi …, …

               Għall-Kunsill ta’ Assoċjazzjoni

               Il-President

         (1)  ĠU L 97, 30.3.1998, p. 2.

         (2)  ĠU L 124, 20.5.2003, p. 1.

         (3)  ĠU L 166, 30.4.2004, p. 1.

         (4)  ĠU L 284, 30.10.2009, p. 1.

         ANNESS I

            LISTA TA’ BENEFIĊĊJI SPEĊJALI MHUX KONTRIBUTORJI FI FLUS TAT-TUNEŻIJA

         …

         ANNESS II

            DISPOŻIZZJONIJIET SPEĊJALI GĦALL-APPLIKAZZJONI TAL-LEĠISLAZZJONI TAT-TUNEŻIJA

         …


title: 2012/560/UE: Deċiżjoni tal-Parlament Ewropew tal- 10 ta’ Mejju 2012 dwar il-kwittanza fir-rigward tal-implimentazzjoni tal-baġit tat-tmien, id-disa’ u l-għaxar Fond Ewropew għall-Iżvilupp għas-sena finanzjarja 2010#Riżoluzzjoni tal-Parlament Ewropew tal- 10 ta’ Mejju 2012 li tinkludi kummenti li jagħmlu parti integrali mid-Deċiżjoni tiegħu dwar il-kwittanza fir-rigward tal-implimentazzjoni tal-baġit tat-tmien, id-disa' u l-għaxar Fond Ewropew għall-Iżvilupp għas-sena finanzjarja 2010

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/123

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar il-kwittanza fir-rigward tal-implimentazzjoni tal-baġit tat-tmien, id-disa’ u l-għaxar Fond Ewropew għall-Iżvilupp għas-sena finanzjarja 2010
   (2012/560/UE)
   IL-PARLAMENT EWROPEW,

               —

               wara li kkunsidra r-rapport tal-Kummissjoni dwar is-segwitu ta’ kwittanza għas-sena finanzjarja 2009 (COM(2011) 736), u d-dokumenti ta’ ħidma tal-persunal tal-Kummissjoni maħruġin ma’ dan ir-rapport ((SEC(2011) 1350 u SEC(2011) 1351),

               —

               wara li kkunsidra r-rendikonti finanzjarji u l-kontijiet tad-dħul u tal-infiq tat-tmien, id-disa’ u l-għaxar Fond Ewropew għall-Iżvilupp għas-sena finanzjarja 2010 (COM(2011) 471 — C7-0273/2011),

               —

               wara li kkunsidra r-rapport annwali tal-Kummissjoni tas-27 ta’ April 2011 dwar il-ġestjoni finanzjarja tat-tmien, id-disa’ u l-għaxar Fond Ewropew għall-Iżvilupp fl-2010,

               —

               wara li kkunsidra l-informazzjoni finanzjarja dwar il-Fond Ewropew għall-Iżvilupp (COM(2011) 334),

               —

               wara li kkunsidra r-rapport annwali tal-Qorti tal-Awdituri dwar l-attivitajiet li jaqgħu taħt it-Tmien, id-Disa’ u l-Għaxar Fond Ewropej għall-Iżvilupp għas-sena finanzjarja 2010, flimkien mat-tweġibiet tal-Kummissjoni (1) u r-rapporti speċjali tal-Qorti tal-Awdituri,

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet, kif ukoll il-legalità u r-regolarità tat-tranżazzjonijiet bażiċi pprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjonijiet tal-Kunsill tal-21 ta’ Frar 2012 rigward il-kwittanza lill-Kummissjoni dwar l-implimentazzjoni tal-operazzjonijiet tal-baġit tal-Fond Ewropew għall-Iżvilupp għas-sena finanzjarja 2010 (05458/2012 — C7-0047/2012, 05459/2012 — C7-0048/2012, 05460/2012 — C7-0049/2012),

               —

               wara li kkunsidra l-Ftehim ta’ Sħubija bejn il-membri tal-grupp tal-Istati tal-Afrika, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f’Cotonou fit-23 ta’ Ġunju 2000 (3) u revedut fil-Lussemburgu fil-25 ta’ Ġunju 2005 (4),

               —

               wara li kkunsidra d-Deċizjoni tal-Kunsill 2001/822/KE tas-27 ta’ Novembru 2001 dwar l-assoċjazzjoni ta’ pajjiżi u territorji barranin mal-Komunità Ewropea (“Deċiżjoni ta’ Assoċjazzjoni dwar it-Territorji Barranin”) (5), emendata mid-Deċiżjoni tal-Kunsill 2007/249/KE (6),

               —

               wara li kkunsidra l-Artikolu 33 tal-Ftehim Intern tal-20 ta’ Diċembru 1995, bejn ir-rappreżentanti tal-gvernijiet tal-Istati Membri, li ltaqgħu fi ħdan il-Kunsill, dwar l-iffinanzjar u l-amministrazzjoni tal-għajnuniet tal-Komunità skont it-Tieni Protokoll Finanzjarju għar-raba’ Konvenzjoni AKP-KE (7),

               —

               wara li kkunsidra l-Artikolu 32 tal-Ftehim Intern tat-18 ta’ Settembru 2000, bejn ir-Rappreżentanti tal-gvernijiet tal-Istati Membri, li ltaqgħu fi ħdan il-Kunsill, dwar l-iffinanzjar u l-ġestjoni tal-għajnuna Komunitarja skont il-Protokoll Finanzjarju għall-Ftehim ta’ Sħubija bejn l-Istati tal-Afrika, tal-Karibew u tal-Paċifiku u l-Komunità Ewropea u l-Istati Membri tagħha ffirmat f’Cotonou (Benin) fit-23 ta’ Ġunju 2000 u dwar l-allokazzjoni tal-għajnuniet finanzjarji destinati għall-pajjiżi u għat-territorji barranin li għalihom japplikaw id-dispożizzjonijiet tar-raba’ parti tat-Trattat KE (8),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 74 tar-Regolament Finanzjarju tas-16 ta’ Ġunju 1998 applikabbli għall-koperazzjoni għall-iffinanzjar tal-iżvilupp skont ir-raba’ Konvenzjoni AKP-KE (9),

               —

               wara li kkunsidra l-Artikolu 119 tar-Regolament Finanzjarju tas-27 ta’ Marzu 2003 applikabbli għad-disa’ Fond Ewropew għall-Iżvilupp (10),

               —

               wara li kkunsidra l-Artikolu 142 tar-Regolament tal-Kunsill (KE) Nru 215/2008 tat-18 ta’ Frar 2008 dwar ir-Regolament Finanzjarju applikabbli għall-għaxar Fond Ewropew għall-Iżvilupp (11),

               —

               wara li kkunsidra l-Artikoli 76 u 77, it-tielet inċiż, u l-Anness VI, tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A7-0100/2012),

               1.

               Jagħti l-kwittanza lill-Kummissjoni dwar l-implimentazzjoni tal-baġit tat-tmien, id-disa’ u l-għaxar fond Ewropew għall-Iżvilupp għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu sabiex jgħaddi din id-deċiżjoni, kif ukoll ir-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri u lill-Bank Ewropew tal-Investiment, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 326, 10.11.2011, p. 251.

      (2)  ĠU C 326, 10.11.2011, p. 262.

      (3)  ĠU L 317, 15.12.2000, p. 3.

      (4)  ĠU L 287, 28.10.2005, p. 4.

      (5)  ĠU L 314, 30.11.2001, p. 1 u ĠU L 324, 7.12.2001, p. 1.

      (6)  ĠU L 109, 26.4.2007, p. 33.

      (7)  ĠU L 156, 29.5.1998, p. 108.

      (8)  ĠU L 317, 15.12.2000, p. 355.

      (9)  ĠU L 191, 7.7.1998, p. 53.

      (10)  ĠU L 83, 1.4.2003, p. 1.

      (11)  ĠU L 78, 19.3.2008, p. 1.

      RIŻOLUZZJONI TAL-PARLAMENT EWROPEW
      tal-10 ta’ Mejju 2012
      li tinkludi kummenti li jagħmlu parti integrali mid-Deċiżjoni tiegħu dwar il-kwittanza fir-rigward tal-implimentazzjoni tal-baġit tat-tmien, id-disa' u l-għaxar Fond Ewropew għall-Iżvilupp għas-sena finanzjarja 2010
      IL-PARLAMENT EWROPEW,

                  —

                  wara li kkunsidra r-rapport tal-Kummissjoni dwar is-segwitu ta’ kwittanza għas-sena finanzjarja 2009 (COM(2011) 736), u d-dokumenti ta’ ħidma tal-persunal tal-Kummissjoni li jakkumpanjaw dan ir-rapport ((SEC(2011) 1350 u SEC(2011) 1351),

                  —

                  wara li kkunsidra r-rendikonti finanzjarji u l-kontijiet tad-dħul u tal-infiq tat-tmien, id-disa' u l-għaxar Fond Ewropew għall-Iżvilupp għas-sena finanzjarja 2010 (COM(2011) 471 — C7-0273/2011),

                  —

                  wara li kkunsidra r-rapport annwali tal-Kummissjoni tas-27 ta’ April 2011 dwar il-ġestjoni finanzjarja tat-tmien, id-disa' u l-għaxar Fond Ewropew għall-Iżvilupp fl-2010,

                  —

                  wara li kkunsidra l-informazzjoni finanzjarja dwar il-Fond Ewropew għall-Iżvilupp (COM(2011) 334),

                  —

                  wara li kkunsidra r-rapport annwali tal-Qorti tal-Awdituri dwar l-attivitajiet li jaqgħu taħt it-tmien, id-disa' u l-għaxar Fond Ewropej għall-Iżvilupp għas-sena finanzjarja 2010, flimkien mat-tweġibiet tal-Kummissjoni (1) u r-rapporti speċjali tal-Qorti tal-Awdituri,

                  —

                  wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet, kif ukoll il-legalità u r-regolarità tat-tranżazzjonijiet bażiċi, ipprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-rakkomandazzjonijiet tal-Kunsill tal-21 ta’ Frar 2012 rigward il-kwittanza lill-Kummissjoni dwar l-implimentazzjoni tal-operazzjonijiet tal-baġit tal-Fond Ewropew għall-Iżvilupp għas-sena finanzjarja 2010 (05458/2012 — C7-0047/2012, 05459/2012 — C7-0048/2012, 05460/2012 — C7-0049/2012),

                  —

                  wara li kkunsidra l-Ftehim ta’ Sħubija bejn il-membri tal-grupp tal-Istati tal-Afrika, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou fit-23 ta’ Ġunju 2000 (3) u revedut fil-Lussemburgu fil-25 ta’ Ġunju 2005 (4),

                  —

                  wara li kkunsidra d-Deċizjoni tal-Kunsill 2001/822/KE tas-27 ta’ Novembru 2001 dwar l-assoċjazzjoni ta’ pajjiżi u territorji barranin mal-Komunità Ewropea (“Deċiżjoni ta’ Assoċjazzjoni dwar it-territorji barranin”) (5), emendata mid-Deċiżjoni tal-Kunsill 2007/249/KE (6),

                  —

                  wara li kkunsidra l-Artikolu 33 tal-Ftehim Intern tal-20 ta’ Diċembru 1995, bejn ir-rappreżentanti tal-gvernijiet tal-Istati Membri, li ltaqgħu fi ħdan il-Kunsill, dwar l-iffinanzjar u l-amministrazzjoni tal-għajnuniet tal-Komunità taħt it-Tieni Protokoll Finanzjarju għar-raba' Konvenzjoni AKP-KE (7),

                  —

                  wara li kkunsidra l-Artikolu 32 tal-Ftehim Intern tat-18 ta’ Settembru 2000, bejn ir-Rappreżentanti tal-gvernijiet tal-Istati Membri, li ltaqgħu fi ħdan il-Kunsill, dwar l-iffinanzjar u l-ġestjoni tal-għajnuna Komunitarja skont il-Protokoll Finanzjarju għall-Ftehim ta’ Sħubija bejn l-Istati tal-Afrika, tal-Karibew u tal-Paċifiku u l-Komunità Ewropea u l-Istati Membri tagħha ffirmat f'Cotonou (Benin) fit-23 ta’ Ġunju 2000 u dwar l-allokazzjoni tal-għajnuniet finanzjarji destinati għall-pajjiżi u għat-territorji barranin li għalihom japplikaw id-dispożizzjonijiet tar-raba' parti tat-Trattat KE (8),

                  —

                  wara li kkunsidra r-riżoluzzjonijiet tiegħu tal-5 ta’ Lulju 2011 dwar iż-żieda tal-impatt tal-politika ta’ żvilupp tal-UE (9) u dwar il-futur tal-appoġġ baġitarju tal-UE lill-pajjiżi li qed jiżviluppaw (10),

                  —

                  wara li kkunsidra r-riżoluzzjoni tiegħu tat-22 ta’ Mejju 2008 dwar is-segwitu tad-Dikjarazzjoni ta’ Pariġi tal-2005 dwar l-Effettività tal-Għajnuna (11),

                  —

                  wara li kkunsidra r-riżoluzzjoni tiegħu tat-28 ta’ Settembru 2006 dwar kooperazzjoni aktar u aħjar: il-pakkett għall-2006 dwar għajnuna effettiva tal-UE (12),

                  —

                  wara li kkunsidra r-rapport tal-Kumitat għall-Għajnuna fl-Iżvilupp (DAC) tal-OECD dwar l-effettività tal-għajnuna, li huwa rapport ta’ progress dwar l-implimentazzjoni tad-Dikjarazzjoni ta’ Pariġi ta’ Ġunju 2009,

                  —

                  wara li kkunsidra l-“Konsensus ta’ Tuneż: Nimmiraw lejn Żvilupp Effettiv” tal-4 u l-5 ta’ Novembru 2010 li huwa aġenda Afrikana għall-żvilupp effettiv,

                  —

                  wara li kkunsidra d-dokument ta’ eżitu dwar il-laqgħa ta’ livell għoli tal-OECD dwar l-Effettività tal-Għajnuna li saret f'Busan f'Diċembru 2011,

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra l-Artikolu 74 tar-Regolament Finanzjarju tas-16 ta’ Ġunju 1998 applikabbli għall-koperazzjoni biex jiġi ffinanzjat l-iżvilupp skont ir-raba' Konvenzjoni AKP-KE (13),

                  —

                  wara li kkunsidra l-Artikolu 119 tar-Regolament Finanzjarju tas-27 ta’ Marzu 2003 applikabbli għad-disa' Fond Ewropew għall-Iżvilupp (14),

                  —

                  wara li kkunsidra l-Artikolu 142 tar-Regolament tal-Kunsill (KE) Nru 215/2008 tat-18 ta’ Frar 2008 dwar ir-Regolament Finanzjarju applikabbli għall-għaxar Fond Ewropew għall-Iżvilupp (15),

                  —

                  wara li kkunsidra l-Artikoli 76 u 77, it-tielet inċiż, u l-Anness VI, tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A7-0100/2012),

                  A.

                  billi l-għan ewlieni tal-ftehim ta’ Cotonou bħala l-qafas tar-relazzjonijiet tal-Unjoni mal-pajjiżi tal-Afrika, tal-Karibew u tal-Paċifiku (AKP) u l-pajjiżi u t-territorji barranin (OCT) hu li jnaqqas u eventwalment jelimina l-faqar, f'konsistenza mal-għanijiet ta’ żvilupp sostenibbli u l-integrazzjoni gradwali tal-pajjiżi tal-AКP u tal-OCT fl-ekonomija globali;

                  B.

                  billi l-Fond Ewropew għall-Iżvilupp (FEŻ) huwa l-ikbar strument finanzjarju tal-Unjoni fil-qasam tal-kooperazzjoni għall-iżvilupp mal-Istati tal-AКP,

                  C.

                  billi minkejja t-talba ripetuta tal-Parlament biex il-FEŻ jimxi skont il-baġit, il-Kummissjoni pproponiet li l-FEŻ jibqa' barra mill-baġit tal-Unjoni għall-perjodu 2014-2020 fil-Komunikazzjoni tagħha tad-29 ta’ Ġunju 2011“Baġit għall-Ewropa 2020” (COM(2011) 500), li jfisser li l-FEŻ se jkompli jkun implimentat mhux skont ir-Regolament Finanzjarju ġenerali iżda f'konformità ma’ regoli finanzjarji speċifiċi,

                  D.

                  billi l-ammont totali tal-għajnuna li tgħaddi permezz tal-FEŻ qed tiżdied b'mod konsiderevoli peress li l-ammont tal-għajnuna tal-Unjoni skont l-għaxar FEŻ għall-perjodu 2008–2013 ġie ffissat għal EUR 22 682 000 000, jiġifieri żieda nominali ta’ 37 % fis-sena meta mqabbla mal-allokazzjonijiet finanzjarji tad-disa' FEŻ u, filwaqt li l-ħlasijiet mill-FEŻ irduppjaw mill-2000 sal-2010, il-problema tal-kapaċità ta’ assorbiment għadha tippersisti,

                  E.

                  billi sena wara li ġie stabbilit is-Servizz Ewropew għall-Azzjoni Esterna (SEAE) li jaqsam ir-responsabbiltà tal-ġestjoni tal-Għajnuna Ewropea għall-Iżvilupp mal-Kummissjoni, dan kien ikkritikat għal ineffiċjenza kif ukoll għal problemi strutturali serji u tranżizzjonali fid-Delagazzjonijiet tal-Unjoni;

                  F.

                  billi x-xenarju tal-għajnuna għall-iżvilupp qiegħed jevolvi kostantement u billi l-għajnuna għall-iżvilupp hija parti minn kuntest akbar fejn il-kummerċ, il-flus mibgħuta lejn il-pajjiżi u sorsi oħra ta’ dħul illum saru, għal ħafna pajjiżi li qed jiżviluppaw, aktar importanti mill-ħlasijiet totali tal-Għajnuna Uffiċjali għall-Iżvilupp (ODA);

                  G.

                  billi t-trasparenza u r-responsabilizzazzjoni — minn banda bejn il-pajjiżi donaturi u l-pajjiżi sħab u mill-banda l-oħra bejn l-istat sieħeb u ċ-ċittadini tiegħu — huma prerekwiżiti biex ikun hemm għajnuna effettiva; billi fid-Dikjarazzjoni ta’ Pariġi u fl-Aġenda ta’ Akkra dwar l-Effiċjenza tal-Għajnuna (AAA), id-donaturi u l-pajjiżi sħab qablu li jipprovdu informazzjoni dettaljata f'waqtha dwar il-flussi tal-għajnuna attwali u futuri bl-għan li l-pajjiżi li qegħdin jiżviluppaw ikunu jistgħu jħejju l-baġit tagħhom u jawditjaw il-kontijiet tagħhom b'mod aktar preċiż;

                  H.

                  billi l-għajnuna għall-iżvilupp sikwit tingħata f'kuntest ta’ istituzzjonijiet statali dgħajfa, seħħ frekwenti ta’ korruzzjoni u sistemi ta’ kontroll intern insuffiċjenti fl-istat riċevitur u billi l-awditu tal-baġit ta’ żvilupp tal-Unjoni huwa, għaldaqstant, ta’ importanza partikulari;

                  I.

                  billi l-2010 kienet sena ta’ sfidi severi għall-kooperazzjoni għall-iżvilupp globali minħabba, pereżempju l-kriżi tad-dejn finanzjarju globali, prezzijiet tal-ikel li għolew, u t-terremot ta’ Ħaiti;

                  1.

                  Ifakkar li l-FEŻ huwa implimentat permezz ta’ proġetti u ta’ appoġġ baġitarju, billi fl-2010 66 % tal-fondi ntużaw għal proġetti u 34 % għal appoġġ baġitarju; ifakkar li fl-2010 49 % tal-pagamenti mill-FEŻ kienu ġestiti b'amministrazzjoni ċentralizzata, jiġifieri l-Kummissjoni implimentat l-attivitajiet tal-għajnuna b'mod dirett, 11 % tal-pagamenti kienu ġestiti b'amminstrazzjoni konġunta, jiġifieri permezz ta’ organizzazzjonijiet internazzjonali bħall-Organizzazzjoni tan-Nazzjonijiet Uniti u l-Bank Dinji; 40 % tal-pagamenti kienu ġestiti b'amministrazzjoni mhux ċentralizzata, jiġifieri l-Kummissjoni fdat ċerti kompiti ta’ implimentazzjoni lill-awtoritajiet tal-pajjiżi benefiċjarji;

                  2.

                  Jinnota b'sodisfazzjon ir-rekord għoli ta’ pagamenti gross u r-rata ta’ impenn ta’ kwazi 50 % sa nofs l-għaxar FEŻ, li jfisser li l-mira li jkun impenjat b'mod sħiħ l-għaxar FEŻ sa tmiem is-sena 2013 għad tista' tintlaħaq; jinsab imħasseb, madankollu, dwar ir-rati baxxi ħafna ta’ impenn tal-pakketti reġjonali (20 %) u tal-Pajjizi u Territorji Extra-Ewropej (3 %) sa nofs l-għaxar FEŻ; jitlob li l-Kummissjoni taċċelera urġentement l-implimentazzjoni tal-Programmi Indikattivi Reġjonali u l-programmi tal-OCT;

                  3.

                  Itenni t-tħassib tiegħu li l-Parlament m'għandux id-dritt ta’ skrutinju tal-operazzjonijiet tal-FEŻ bl-istess mod li għandu għal strumenti oħra ta’ għajnuna bħall-Istrument ta’ Kooperazzjoni għall-Iżvilupp (DCI); iħeġġeġ lill-Kummissjoni tressaq proposti konkreti biex jitjib l-iskrutinju Parlamentari fuq il-FEZ billi tallinjah mad-DCI; jenfasizza wkoll l-importanza tas-sorveljanza tal-FEŻ mill-Assemblea Parlamentari Konġunta AKP-UE;

         Il-ġestjoni baġitarja tal-FEŻ

                  4.

                  Jikkonferma mill-ġdid li l-pożizzjoni tiegħu tappoġġja l-baġitizzazzjoni tal-FEŻ; jemmen bis-sħiħ li dan huwa pass indispensabbli lejn it-tisħiħ tal-kontroll demokratiku, ir-responsabilità, u t-trasparenza ta’ fondi kif ukoll lejn aktar koerenza fil-politika tal-Unjoni fir-rigward tal-pajjiżi tal-AKP; jenfasizza li l-baġitizzazzjoni tnaqqas l-ispejjeż ta’ tranżazzjoni u tissimplifika r-rekwiżiti ta’ rappurtar u ta’ kontabilità billi jkun hemm biss sett wieħed ta’ regoli amministrattivi u strutturi ta’ teħid ta’ deċiżjonijiet minflok tnejn; jistenna li l-Kummissjoni tiżgura li l-baġitizzazzjoni ma ssirx askapitu ta’ telf ta’ prevedibilità tal-finanzjament tal-AKP;

                  5.

                  Jiddispjaċih ħafna li l-Kummissjoni, fil-komunikazzjoni tagħha “Baġit għall-Ewropa 2020” ma pproponietx li l-FEŻ jiġi inkorporat fil-baġit tal-Unjoni fil-qafas finanzjarju 2014-2020; jinsisti li malajr kemm jista' jkun u mhux aktar tard mill-2020, meta jiskadi l-ftehim Cotonou, il-FEŻ għandu jkun integrat fil-baġit tal-Unjoni; iħeġġeġ bis-sħiħ lill-Kummissjoni tipprepara mingħajr aktar dewmien l-integrazzjoni tal-kooperazzjoni mal-pajjiżi tal-AKP fil-baġit;

                  6.

                  Iħeġġeġ lill-Kunsill u lill-Istati Membri biex jirrispondu b'mod pożittiv għall-proposta tal-Kummissjoni u biex jaqblu li l-FEŻ jiġi integrat bis-sħiħ fil-baġit tal-Unjoni mill-2020 'il quddiem; jemmen li din il-miżura missha ilha li saret; jistenna li l-Kummissjoni tirrispetta dan l-impenn u tieħu l-miżuri kollha meħtieġa biex tibda tipprepara ħalli ddaħħal il-FEŻ fil-baġit;

                  7.

                  Jenfasizza li l-inkorporazzjoni tal-FEŻ fil-baġit tal-Unjoni ma jimplikax li n-nefqa totali tal-kooperazzjoni għall-iżvilupp tista' titnaqqas;

         Id-Dikjarazzjoni ta’ Assigurazzjoni

         L-affidabbiltà tal-kontijiet

                  8.

                  Jilqa' l-opinjoni tal-Qorti tal-Awdituri li l-kontabilità annwali finali tat-tmien, id-disa' u l-għaxar FEŻ tippreżenta b'mod ġust, fl-aspetti materjali kollha, il-pożizzjoni finanzjarja tal-FEŻ sa mill-31 ta’ Diċembru 2010;

                  9.

                  Ifakkar fl-opinjoni tal-Qorti tal-Awdituri fejn tinsisti li għad hemm frekwenza għolja ta’ żbalji ta’ kodifikazzjoni; jinnota l-konklużjoni tal-Qorti tal-Awdituri li għalkemm dawn l-iżbalji ma kellhomx impatt materjali fuq il-kontabilità annwali fl-2010, jistgħu potenzjalment jaffetwaw l-affidabbiltà tad-data tal-ġestjoni finanzjarja tal-EuropeAid;

                  10.

                  Jinnota li l-pjan ta’ azzjoni tal-EuropeAid qed jimmira li jtejjeb il-kwalità tal-informazzjoni dwar il-kuntratti fis-sistema tiegħu ta’ ġestjoni ta’ informazzjoni u kontabilità (CRIS), kif ukoll jinnota l-inizjattiva tal-kontabilità li tgħin l-utenti sabiex jikkodifikaw u jikklassifikaw b'mod tajjeb l-informazzjoni tal-kontabilità; jistenna t-tnedija ta’ reviżjoni tal-modulu ta’ verifika ta’ CRIS fl-2012; jitlob lill-Kummissjoni biex tirraporta lill-kumitati kompetenti tal-Parlament dwar jekk sarx progress fit-tnaqqis mistenni fl-iżbalji ta’ kodifikazzjoni persistenti u aktar titjib fil-kwalità tad-dħul ta’ data;

                  11.

                  Jinnota b'sodisfazzjon li l-introduzzjoni tas-sistema l-ġdida tal-kontabilità bbażata fuq id-dovuti (ABAC-FEŻ) prattikament tlestiet; jinnota li s-sistema l-ġdida tal-kontabilità ssaħħaħ l-ambjent tal-kontabilità u ttejjeb il-kwalità tal-kodifikazzjoni;

         Ir-Regolarità tat-tranżazzjonijiet

                  12.

                  Jinnota b'soddisfazzjon li, skont il-Qorti tal-Awdituri, id-dħul u l-impenji ma fihomx żbalji materjali imma jinsab imħasseb ferm dwar il-frekwenza qawwija ta’ żbalji mhux kwantifikabbli li jaffettwaw l-impenji fejn tirrigwarda l-konformità mar-regoli għal sejħiet ta’ offerti u skakenzi legali għall-firem tal-kuntratti.

                  13.

                  Jinsab imħasseb dwar l-opinjoni tal-Qorti tal-Awdituri fir-rigward tal-legalità u r-regolarità tal-pagamenti li fuqhom huma bbażati l-kontijiet u li juru li l-pagamenti kienu affettwati materjalment mill-iżbalji; ifakkar li l-kalkolu tal-Qorti tal-Awdituri tar-rata ta’ żbalji l-aktar probabbli għall-pagamenti mit-tmien, id-disa' u l-għaxar FEŻ huwa ta’ 3,4 % li hi ogħla mil-limitu minimu ta’ materjalità ta’ 2 % u mill-fatt li nstabu żbalji kwantifikabbli u mhux kwantifikabbli għat-tipi kollha ta’ proġetti, ħlief għal kuntratti ta’ forniment;

                  14.

                  Jinnota li t-tipi prinċipali ta’ żbalji kwantifikabbli li li għad hemm fil-pagamenti tal-proġetti huma dawn li ġejjin: (a) ta’ preċiżjoni: żbalji ta’ kalkulazzjoni, (b) ta’ okkorrenza: nuqqas ta’ fatturi jew ta’ dokumenti ta’ sostenn oħra għal servizzi li ngħataw jew oġġetti pprovduti, (c) eliġibbiltà: nefqa li saret barra mill-perjodu ta’ implimentazzjoni jew li kienet relatata ma’ oġġetti mhux previsti fil-kuntratt u pagament mhux dovut tal-VAT jew in-nuqqas ta’ applikazzjoni ta’ penalitajiet obbligatorji;

                  15.

                  Jinsab imħasseb speċjalment dwar iż-żieda fi proġetti li ma tawx rendiment tajjeb fl-2010 (12,6 % meta mqabbla mal-11 % tal-2009) (16) u l-frekwenza persistentement għolja ta’ żbalji fl-impenji li jaqgħu taħt ġestjoni deċentralizzata;

                  16.

                  Jiddeplora l-frekwenza għolja persistenti ta’ żbalji mhux kwantifikabbli li qed jaffetwaw il-pagamenti; jinnota li l-iżbalji mhux kwantifikabbli jirrigwardaw l-aktar il-garanziji ta’ rendiment, in-nuqqas ta’ konformità mal-proċeduri ta’ awtorizzazzjoni u dawk kontraenti għan-nefqa amministrattiva, id-dokumenti ta’ sostenn mhux suffiċjenti u l-inkonsistenzi mar-regoli kuntrattwali;

                  17.

                  Jinnota li fil-fehma tal-Kummissjoni l-iżbalji mhux kwantifikabbli ma kellhomx impatt finanzjarju; jieħu nota taż-żieda kbira fid-dispożizzjoni tal-EuropeAid għat-taħriġ online, kif ukoll tal-laqgħat ta’ qabel il-ħatra għall-Kapijiet tad-Delegazzjoni li għadhom kif inħatru, eċċ., bħala strateġija biex jitnaqqsu l-iżbalji mhux kwantifikabbli; jistenna li l-Kummissjoni turi jekk dan iwassalx għal tnaqqis fin-numru ta’ żbalji mhux kwantifikabbli; jistieden lill-Kummissjoni biex ittejjeb il-kontrolli ex ante ħalli tevita żbalji mhux kwantifikabbli u l-possibilità ta’ telf li jirriżulta min-nuqqas ta’ konformità mar-regoli dwar il-garanziji bankarji;

         L-Iżbalji Residwi

                  18.

                  Ifakkar li l-EuropeAid għadu qed jaħdem fuq indikatur prinċipali għall-impatt finanzjarju kkalkulat ta’ żbalji residwi wara li twettqu l-kontrolli ex ante u ex post kollha; jinnota l-affermazzjoni tal-Kummissjoni li tgħid li r-rata netta tal-iżbalji residwi tagħha hija inqas mir-rata ta’ żbalji kkalkulata mill-Qorti tal-Awdituri; ifakkar fl-opinjoni tal-Qorti tal-Awdituri li tiddikjara li l-verifika tal-Qorti tal-Awdituri ma tappoġġjax l-affermazzjoni tad-Direttur Ġenerali tal-EuropeAid li tgħid li hu ġabar assigurazzjoni raġonevoli li l-pagamenti mħallsa mill-EuropeAid permezz tal-FEŻ probabilment ma kienux milquta minn żbalji materjali;

                  19.

                  Jiddispjaċih minħabba n-nuqqas ta’ konformità bejn il-kalkolu tal-Qorti tal-Awdituri tar-rata ta’ żbalji l-aktar probabbli skont l-approċċ annwali tal-Qorti tal-Awdituri u l-metodoloġija attwali, minn naħa l-waħda, u l-prattika tal-Kummissjoni li tirreferi għar-rata netta tal-iżbalji residwi li tkopri aktar minn sena, min-naħa l-oħra; jemmen li l-approċċ mibni fuq ir-rata tal-iżbalji residwi fil-forma preżenti tiegħu ma jipprovdix data komparabbli għall-proċedura ta’ kwittanza annwali; jinnota b'sodisfazzjon li l-Kummissjoni taqbel mal-Qorti tal-Awdituri li trid tinstab iktar evidenza kwantifikata; jistieden lill-Kummissjoni biex tlesti l-proċess għall-iżvilupp tal-indikatur prinċipali ħalli jiġi kkalkulat l-impatt finanzjarju tal-iżbalji residwi fil-limitu taż-żmien stabbilit, jiġifieri sal-2013;

         L-evalwazzjoni globali tal-effettività tas-sistemi ta’ sorveljanza u kontroll

                  20.

                  Jiddispjaċih dwar il-konklużjonijiet tal-Qorti tal-Awdituri li juru li s-sistemi ta’ sorveljanza u kontroll globali tal-FEŻ ġestiti mill-Kummissjoni huma biss parzjalment effettivi; jinnota li l-monitoraġġ u s-sorveljanza mis-Servizzi Ċentrali tal-EuropeAid kienu effettivi, filwaqt li kienu biss parzjalment effettivi għad-Delegazzjonijiet tal-Unjoni;

                  21.

                  Jiddispjaċih għall-fatt li l-iżvantaġġi tas-sistemi ta’ sorveljanza u ta’ kontroll tad-Delegazzjonijiet tal-Unjoni huma rikorrenti; ifakkar li l-konklużjonijiet tal-Qorti tal-Awdituri kienu jinkludu kontrolli mhux dokumentati sew u mhux effettivi tal-amministrazzjonijiet tal-Uffiċċjal Awtorizzanti Nazzjonali fil-pajjiżi benefiċjarji tal-FEŻ, nuqqas ta’ kapaċità istituzzjonali, restrizzjonijiet tar-riżorsi u rati għoljin ta’ tibdil tal-persunal fid-Delegazzjonijiet tal-Unjoni; għaldaqstant jappella għat-tisħiħ tal-kapaċità istituzzjonali fl-amministrazzjoni tal-Uffiċjal Awtorizzanti Nazzjonali billi jingħata taħriġ finanzjarju addizzjonali u gwida mmirata biex jingħelbu dawn id-dgħufijiet fil-ġestjoni finanzjarja;

                  22.

                  Jinnota li fl-aħħar tliet rapporti annwali tal-Qorti tal-Awdituri dwar il-FEŻ ġew irrappurtati restrizzjonijiet tal-istaff u riżorsi umani inadegwati li jista' jkollhom impatt negattiv fuq il-proċessi tal-awditu tal-Unjoni; jinsab ferm imħasseb dwar din il-problema rikorrenti;

                  23.

                  Jenfasizza li għadd adegwat ta’ staff kompetenti huwa prerekwiżit għall-implimentazzjoni effiċjenti u l-monitoraġġ u segwitu ta’ kwalità għolja tal-għajnuna għall-iżvilupp tal-Unjoni; f'dan ir-rigward jistieden lill-Kummissjoni u lis-SEAE jagħtu prijorità suffiċjenti lill-aspetti tar-riżorsi umani tal-organizzazzjonijiet tagħhom kif ukoll lill-kosteffiċjenza, sabiex ma jikkompromettux il-kapaċità ta’ xi delegazzjoni għall-kompiti ta’ monitoraġġ u kontroll;

                  24.

                  Jinnota l-konklużjonijiet tal-Qorti tal-Awdituri li l-kontrolli ex ante kemm mill-uffiċjali awtorizzanti tas-servizzi ċentrali tal-EuropeAid u kemm fid-Delegazzjonijiet tal-Unjoni kienu biss parzjalment effettivi; ifakkar li l-kontrolli ex ante tal-EuropeAid jiddependu ħafna minn sorveljanzi jew awditi esterni u minn verifiki tan-nefqa; jiddispjaċih li minħabba l-frekwenza għolja ta’ żbalji, il-Qorti tal-Awdituri sabet li l-assigurazzjoni li tista' tinħareġ hija biss limitata; jinnota li l-Kummissjoni introduċiet termini ta’ referenza standard obligatorji għall-awdituri sabiex jindirizzaw din il-kwistjoni;

                  25.

                  Jinnota b'sodisfazzjon li l-ambjent ta’ kontroll kemm tas-Sistema Ċentrali tal-EuropeAid kif ukoll tad-Delegazzjoni tal-Unjoni kienu effettivi; jinsab imħasseb dwar id-dgħufijiet rikorrenti fis-sistemi ta’ monitoraġġ u sorveljanza tad-Delegazzjonijiet tal-Unjoni bħal dokumentazzjoni nieqsa jew mhux adegwata,u l-użu ta’ proċeduri għall-akkwisti mhux korretti mill-organizzazzjonijiet implimentattivi; jinnota li l-“Pakkett ta’ Għodda ta’ Ġestjoni Finanzjarja għal dawk li jirċievu fondi tal-UE għal azzjonijiet esterni” ġie finalizzat u tqassam sabiex itejjeb l-għarfien tal-organizzazzjonijiet implimentattivi dwar il-ġestjoni finanzjarja u r-regoli ta’ eliġibbiltà;

                  26.

                  Jinnota li l-Kummissjoni qed tkompli bl-isforzi tagħha biex ittejjeb is-sistemi ta’ sorveljanza u kontroll tal-EuropeAid, jistenna li r-reviżjoni attwali tas-sistemi ta’ kontroll tal-EuropeAid (il-Pjan ta’ Azzjoni għal Piramida Msaħħa tal-Kontroll tal-EuropeAid) tipprovdi riżultati pożittivi f'termini ta’ obbligu, effiċjenza u kosteffikaċja; jistieden lill-Kummissjoni biex tinforma lill-kumitati kompetenti tal-Parlament dwar il-miżuri li saru biex jinstab rimedju għall-problemi msemmija hawn fuq;

                  27.

                  Jilqa' l-introduzzjoni, f'Ġunju tal-2010, tal-format ġdid għar-rappurtar annwali tad-Delegazzjonijiet dwar ir-riformi tal-Ġestjoni tal-Finanzi Pubbliċi (PFM) fil-pajjiżi destinatarji u jħeġġeġ lid-Delegazzjonijiet japplikaw dan il-qafas ġdid b'mod konsistenti;

                  28.

                  Jilqa' l-konklużżjoni tal-Qorti tal-Awdituri li r-Rapport tal-Attività Annwali huwa ċar u informattiv, partikolarment permezz tal-użu ta’ indikaturi kwantitattivi u joffri stampa ċara tal-implimentazzjoni u tar-riżultati;

                  29.

                  Iħeġġeġ lill-Kummissjoni żżid il-livell ta’ informazzjoni dwar l-implimentazzjoni tal-FEŻ fil-livell nazzjonali u dak reġjonali fil-pajjiżi tal-AKP u tiżgura viżibilità aħjar għall-attivitajiet esteri ffinanzjati mill-Unjoni;

         Il-Kompetenzi tal-Kummissjoni u tas-Servizz Ewropew għall-Azzjoni Esterna (SEAE) fl-implimentazzjoni tal-għajnuna għall-iżvilupp tal-Unjoni

                  30.

                  Jinnota li l-2010 kienet sena li fiha s-Servizz Ewropew għall-Azzjoni Esterna (SEAE) issawwar u beda jopera; itenni t-tħassib tiegħu li d-diviżjoni inizjali tal-kompetenzi bejn il-persunal tal-Kummissjoni u tas-SEAE fid-delegazzjonijiet tal-Unjoni wassal għal konfużjoni u kritika ġustifikata, jitlob sabiex ikun hemm effettività mtejba tal-għajnuna għall-iżvilupp Ewropea biex jingħeleb il-mod frammentat li bih qed tiġi ġestita;

                  31.

                  Jistieden lill-Kummissjoni biex issegwi u tirraporta dwar l-operat ta’ din is-sistema ġdida; jinnota l-fatt li l-kwistjonijiet li kellhom bżonn ta’ kjarifika bejn is-SEAE u l-Kummissjioni qed jiġu indirizzati fl-“Arranġamenti tax-xogħol bejn is-servizzi tal-Kummissjoni u s-SEAE fir-rigward tal-kwistjonijiet ta’ relazzjonijiet esterni”; jitlob lill-Kummissjoni biex tressaq id-dokument lill-kumitati kompetenti tal-Parlament meta jitlesta, flimkien ma’ rendikont tal-kwistjonijiet pendenti bejn il-Kummissjoni u s-SEAE u strateġija biex jiġu indirizzati dawn il-kwistjonijiet, kif ukoll il-kjarifika formali fir-rigward ta’ flessibilità potenzjali fl-użu tar-riżorsi umani fid-Delegazzjonijiet tal-Unjoni;

         L-appoġġ baġitarju

                  32.

                  Ifakkar li l-Qorti tal-Awdituri fir-Rapport Annwali tagħha dwar il-FEŻ fir-rigward tas-sena finanzjarja 2010 sabet li l-pagamenti ta’ appoġġ baġitarju kienu effettwati minn frekwenza għolja ta’ żbalji mhux kwantifikabbli fl-2010 — 35 %, l-istess perċentwali għolja bħal tal-2009, u dan juri livell għoli persistenti ta’ żbalji fil-pagamenti għall-appoġġ baġitarju; jinnota li sabiex tiġi indirizzata din il-kwistjoni l-Kummissjoni saħħet id-dispożizzjonijiet għat-taħriġ tagħha u ppreżentat il-Pakkett ta’ Għodda ta’ Ġestjoni Finanzjarja għal dawk li jirċievu fondi tal-UE għal azzjonijiet esterni; jistieden lill-Kummissjoni tkompli taħdem fuq din il-kwistjoni u tirrapporta jekk dawn il-miżuri tejbux is-sitwazzjoni;

                  33.

                  Ifakkar li l-appoġġ baġitarju ntuża mill-Kummissjoni bħala modalità ta’ għajnuna għal kważi għoxrin sena; jinnota li għad hemm lok għal titjib fl-aspetti bħal fit-tfassil, fl-effiċjenza u fl-effettività tal-implimentazzjoni, tal-kontroll u tar-rappurtar;

                  34.

                  Jirrikonoxxi l-vantaġġi potenzjali ta’ appoġġ baġitarju; jemmen, madankollu, li din mhijiex is-soluzzjoni għal kull sitwazzjoni; jikkunsidra li l-modalità ta’ għajnuna hija ta’ valur biss jekk tipprovdi biżżejjed trasparenza, responsabilità u effettività;

                  35.

                  Jagħraf l-isforz magħmul u t-titjib miksub mill-Kummissjoni biex turi l-eliġibilità għall-appoġġ baġitarju b'mod aktar formalizzat u strutturat, pereżempju billi introduċiet il-qafas rivedut biex tevalwa l-progress fil-ġestjoni tal-finanzi pubbliċi jew il-gwida dwar l-appoġġ baġitarju lil pajjiżi fraġli, eċċ.;

                  36.

                  Jistieden lill-Kummissjoni tikkonċentra fuq l-effettività tal-programmi billi tivverifika r-riżultati mal-indikaturi, tippubblika l-kundizzjonijiet u l-indikaturi ta’ rendiment fid-Dokumenti ta’ Strateġija tal-Pajjiżi u tiżgura li r-rapporti tad-Delegazzjonijiet juru b'mod formalizzat u strutturat il-progress li jkun sar fil-ġestjoni tal-finanzi pubbliċi billi tiffissa b'mod ċar il-kriterji li magħhom irid jitqabbel il-progress, il-progress imwettaq u r-raġunijiet għaliex il-programm ta’ riforma ma jkunx ġie implimentat kif ippjanat;

                  37.

                  Jilqa' l-konklużjonijiet tal-Qorti tal-Awdituri li l-għadd preċedentement għoli ta’ żbalji mhux kwantifikabbli li jikkonċernaw id-dimostrazzjoni tal-progress fil-ġestjoni tal-finanzi pubbliċi naqas sostanzjalment wara l-introduzzjoni ta’ qafas rivedut għall-monitoraġġ u rrappurtar tal-progress fil-ġestjoni tal-finanzi pubbliċi f'Ġunju 2010; jistieden lill-Kummissjoni tkompli bl-isforzi tagħha biex tnaqqas b'mod dejjiemi l-iżbalji mhux kwantifikabbli;

                  38.

                  Jinnota l-komunikazzjoni tat-13 ta’ Ottubru 2011 tal-Kummissjoni dwar “L-Approċċ futur għall-appoġġ baġitarju tal-UE għal Pajjiżi Terzi” (COM(2011) 638) li tgħid, pereżempju, li l-Kummissjoni se tintroduċi kriterju tal-eliġibbiltà ġdid dwar “it-trasparenza u s-sorveljanza tal-baġit”;

                  39.

                  Ifakkar li, f'konformità mal-Artikolu 25(1)(b) tar-Regolament (KE) Nru 1905/2006 tal-Parlament Ewropew u tal-Kunsill (17), l-appoġġ baġitarju jista' jingħata jekk il-ġestjoni tan-nefqa pubblika tal-pajjiżi sħab tkun trasparenti, affidabbli u effettiva biżżejjed; f'dak il kuntest, juri t-tħassib tiegħu dwar ir-riskji kkawżati mill-interpretazzjoni “dinamika” tal-kriterji ta’ eliġibilità min-naħa tal-Kummissjoni; jistieden lill-Kummissjoni tkompli l-isforzi tagħha biex tissostanzja d-deċiżjonijiet tagħha dwar l-eliġibilità tal-appoġġ baġitarju u biex tiżgura li l-ftehimiet ta’ finanzjament kollha jagħtu bażi komprensiva u ċara għall-evalwazzjoni tal-konformità mal-kundizzjonijiet ta’ pagament; jistieden lill-Kummissjoni sabiex tiddetermina b'mod aktar ġustifikat u aktar trasparenti l-ammonti li għandhom ikunu allokati lill-programmi individwali tal-appoġġ baġitarju;

                  40.

                  Jenfasizza r-responsabbilizzazzjoni doppja għall-appoġġ baġitarju: bejn il-pajjiż donatur u l-pajjiż sieħeb u bejn l-istat sieħeb u ċ-ċittadini tiegħu; għaldaqstant jenfasizza l-interess kondiviż taċ-ċittadini li jħallsu t-taxxa fl-Unjoni u fil-pajjiżi sħab f'awditjar trasparenti u korrett u l-ħtieġa kontinwa għal appoġġ imtejjeb għall-iżvilupp tal-kapaċità ta’ kontroll tal-pajjiżi sħab infushom;

                  41.

                  Ifakkar li l-ġestjoni tal-finanzi pubbliċi hi waħda mill-kriterji biex jiġi pprovdut appoġġ baġitarju lill-102 pajjiżi benefiċjarji attwali (18); jistieden lill-Kummissjoni tinforma lill-awtorità tal-kwittanza dwar ir-raġunijiet li jiġġustifikaw li hemm disponibbli biss 28 Rapport tan-Nefqa Pubblika u tal-Kontabilità Finanzjarja (PEFA) fil-websajt tal-Kummissjoni (19);

                  42.

                  Jistenna li l-Kummissjoni u l-Istati Membri joħolqu reġistru pubbliku li fih jiġu elenkati b'mod trasparenti ftehimiet dwar l-appoġġ baġitarju, proċeduri u indikaturi tal-iżvilupp (20);

                  43.

                  Jitlob lill-Kummissjoni sabiex tipprovdi rapporti regolari dwar it-twettiq tal-għanijiet stabbiliti għall-appoġġ baġitarju tal-Unjoni u dwar problemi speċifiċi li ltaqgħet magħhom f'ċerti pajjiżi li jirċievuh; jistieden lill-Kummissjoni sabiex tiżgura li l-appoġġ baġitarju jitnaqqas jew jiġi kkanċellat meta ma jintlaħqux miri ċari;

                  44.

                  Iqis li l-Green Paper (21), imnedija fl-2010, bħala kontribut pożittiv għar-riflessjoni dwar kif l-appoġġ baġitarju jista' jsir strument iktar effiċjenti u effettiv għat-tnaqqis tal-faqar;

                  45.

                  Iħeġġeġ lill-Kummissjoni mill-ġdid tgħin lill-pajjiżi sħab jiżviluppaw il-kapaċitajiet tal-kontroll parlamentari u tal-awditjar u jżidu t-trasparenza u l-aċċess pubbliku għall-informazzjoni, b'mod partikolari meta l-għajnuna tingħata permezz tal-appoġġ baġitarju, skont id-dispożizzjonijiet tal-Artikolu 25(1)(b), tar-Regolament (KE) Nru 1905/2006 u; jistieden lill-Kummissjoni sabiex tirrapporta b'mod regolari dwar il-progress miksub;

         Ir-Rapport Speċjali Nru 11/2010 tal-Qorti tal-Awdituri dwar il-ġestjoni mill-Kummissjoni, tal-Appoġġ Baġitarju Ġenerali fil-pajjiżi tal-AKP, tal-Amerika Latina u tal-Asja

                  46.

                  Jilqa' l-verifika tal-Qorti tal-Awdituri u r-rakkomandazzjonijiet kostruttivi li ħarġu minnha;

                  47.

                  Huwa tal-opinjoni li l-Appoġġ Baġitarju Ġenerali (ABĠ) huwa strument ta’ valur għoli għall-għoti tal-għajnuna jekk jintuża b'mod tajjeb, għaliex jista' jżid is-sjieda u r-responsabbiltà tal-gvernijiet benefiċjarji, kif ukoll il-bżonn għal skrutinju aħjar mill-parlamenti u l-involviment tas-soċjetà ċivili f'pajjiżi benefiċjarji, filwaqt li jitwessa' kemm il-bażi kif ukoll il-bżonn għal djalogu politiku b'saħħtu bejn l-Unjoni u l-pajjiżi benefiċjarji;

                  48.

                  Jinsab imħasseb ħafna dwar il-konklużjoni tal-Qorti tal-Awdituri li l-Kummissjoni ma ġestietx b'mod adegwat ir-riskji ewlenin li jaffetwaw id-dispożizzjoni effettiva tal-ABĠ għoxrin sena wara li bdiet toffri għajnuna permezz ta’ dan l-istrument; iħeġġeġ lill-Kummissjoni biex issegwi r-rakkomandazzjonijiet tal-Qorti tal-Awdituri sabiex issaħħaħ il-ġestjoni tar-riskju tagħha, permezz ta’ valutazzjoni tajba tar-riskji fiduċjarji u tal-iżvilupp, partikolarment permezz ta’ użu aħjar tal-informazzjoni disponibbli;

                  49.

                  Jaqbel mal-fehma tal-Kummissjoni li f'ċerti każijiet, approċċ dinamiku għall-ABĠ jista' jwassal għal riżultati politiċi importanti, meta l-appoġġ baġitarju jingħata lil pajjiżi li juru nuqqasijiet fil-ġestjoni tal-finanzi pubbliċi iżda li huma impenjati lejn ir-riforma u juru progress fl-implimentazzjoni tar-riformi; jinsab, madankollu, imħasseb ħafna li 12 mill-pajjiżi tal-AKP, li mhumiex f'sitwazzjoni fraġli u li għalihom ġie ppjanat l-ABĠ fid-dokumenti ta’ strateġija tal-pajjiż għall-għaxar FEŻ u ħames pajjiżi tal-Amerika Latina li għandhom programmi tal-ABĠ, huma kklassifikati fil-Corruption Perception Index tal-2009 minn Transparency International bħala pajjiżi li għandhom livell ta’ korruzzjoni għoli ħafna li jfisser li ġabu inqas minn tliet punti fuq skala minn 10 (nadif ħafna) għal żero (korrott ħafna); iħeġġeġ lill-Kummissjoni sabiex tiżviluppa metodi ta’ monitoraġġ adegwati, stretti u trasparenti u biex tiżgura li hemm biżżejjed persunal adegwat preżenti fid-Delagazzjonijiet tal-Unjoni qabel ma tinvolvi ruħha fl-ABĠ f'pajjiżi benefiċjarji li għandhom riskji fiduċjarji daqshekk għolja; f'dan il-kuntest, jistieden lis-SEAE sabiex jeżerċita bis-sħiħ ir-rwol politiku tiegħu permezz ta’ parteċipazzjoni attiva fl-iżvilupp tal-għanijiet politiċi tal-pajjiżi benefiċjarji fir-rigward tal-ġlieda kontra l-korruzzjoni u li jiżgura l-progress lejn il-kisba ta’ dawn l-għanijiet;

                  50.

                  Jinsab imħasseb dwar il-konklużjonijiet tal-Qorti tal-Awdituri li ma kienx hemm biżżejjed attenzjoni fir-rigward tal-bżonn li jissaħħu l-korpi tas-superviżjoni bħall-parlamenti u l-organizzazzjonijiet tas-soċjetà ċivili fil-pajjiżi benefiċjarji, għaliex it-tisħiħ tas-superviżjoni parlamentari u t-titjib tal-involviment tas-soċjetà ċivili huma parti essenzjali tal-għanijiet tal-bini tal-ħiliet fir-rigward tal-ABĠ; iħeġġeġ lill-Kummissjoni sabiex tinvesti iktar fit-titjib tal-istituzzjonijiet, l-istat tad-dritt, id-demokrazija u l-governanza tajba tal-pajjiżi benefiċjarji;

                  51.

                  Jistieden lill-Kummissjoni taħdem biex għanijiet bħal dawn tal-programmi tal-ABĠ tagħha jikkunsidraw iċ-ċirkostanzi speċifiċi tal-pajjiż sieħeb, fid-dawl tal-fatt li l-għan globali tal-programmi ABĠ huwa li jkun hemm appoġġ għall-implimentazzjoni tal-istrateġija għall-iżvilupp nazzjonali ta’ pajjiż;

                  52.

                  Jistieden lill-Kummissjoni u lill-Istati Membri sabiex:

                              —

                              juru determinazzjoni komuni ħalli jwettqu rwol politiku sħiħ u b'saħħtu fid-djalogu tagħhom mal-pajjiżi benefiċjarji, għaliex dan ir-rwol huwa essenzjali għas-suċċess tal-ABĠ, b'mod partikolari meta jġorr miegħu l-impatt potenzjali enormi tal-politika komuni tal-Unjoni, kondiviża mill-Istati Membri kollha,

                              —

                              itejbu l-koordinazzjoni tagħhom tal-proċeduri,

                              —

                              isaħħu l-impenn tagħhom lejn l-għanijiet tal-ABĠ,

                              —

                              jevitaw li jibagħtu messaġġi diversi lill-pajjiżi benefiċjarji, anki jekk dan jidher li huwa diffiċli għall-Istati Membri u għall-Kummissjoni daqs kemm huma diffiċli t-talbiet ġustifikabbli lill-pajjiżi benefiċjarji tal-ABĠ, fir-rigward tal-governanza tajba u l-istat tad-dritt;

                  53.

                  Jinsab imħasseb dwar il-konklużjoni tal-Qorti tal-Awdituri li t-tfassil u l-implimentazzjoni tal-erba' komponenti tal-programmi tal-ABĠ (jiġifieri l-provvediment ta’ fondi, is-sostenn għall-bini tal-ħiliet, il-kundizzjonijiet u d-djalogu) ma jiżgurawx l-akbar użu tal-impatt potenzjali tagħhom; jistieden lill-Kummissjoni biex issegwi r-rakkomandazzjonijiet tal-Qorti tal-Awdituri billi tiddetermina l-ammonti li għand iridu jiġu allokati għall-programmi tal-ABĠ individwali li jkunu aktar appoġġjati u aktar trasparenti, billi tiffoka l-bini tal-ħiliet tagħha fir-rigward tal-kundizzjonijiet tal-eliġibilità u l-kundizzjonijiet speċifiċi għall-ħlasijiet, u billi ssaħħaħ l-approċċ tagħha għad-djalogu;

                  54.

                  Jistieden lill-Kummissjoni biex tieħu sehem b'mod aktar sistematiku fi djalogu mal-pajjiżi benefiċjarji dwar kull aspett tal-ABĠ u jħeġġeġ lill-Kummissjoni biex ittejjeb il-kompetenza esperta tal-persunal tagħha fid-Delegazzjonijiet tal-Unjoni sabiex jiġi msaħħaħ dan id-djalogu; jistieden lill-Kummissjoni biex tiżgura li l-persunal tad-Delegazzjonijiet tal-Unjoni li qed jimplimentaw l-ABĠ ikollhom aċċess adegwat għar-riżorsi umani u l-informazzjoni;

                  55.

                  Iħeġġeġ lill-Kummissjoni sabiex ittejjeb ir-rappurtar tagħha dwar l-effettività tal-programm tal-ABĠ tagħha, b'mod partikolari billi tistabbilixxi metodu ta’ valutazzjoni kwantitattiv adegwat u monitoraġġ sistematiku tal-progress bl-użu ta’ indikaturi ċari u għanijiet li jistgħu jitkejlu;

                  56.

                  Itenni t-talbiet tiegħu lill-Kummissjoni sabiex tlesti rapport annwali dwar l-użu tal-appoġġ baġitarju sabiex tiġi mtejba l-identifikazzjoni tal-punti qawwija u d-dgħufijiet tal-programmi ta’ appoġġ baġitarju eżistenti;

                  57.

                  Iħeġġeġ lill-Kummissjoni u lid-donaturi l-oħrajn biex jikkooperaw sabiex iwettqu evalwazzjoni konġunta b'mod regolari biex tiġi vvalutata l-effettività tal-għajnuna mogħtija permezz tal-programmi tal-ABĠ fir-rigward tat-tnaqqis tal-faqar.

         Il-Prioritajiet għall-Iżvilupp, il-Kooperazzjoni għall-Iżvilupp b'Impatt ogħla

                  58.

                  Jenfasizza li l-ġestjoni tajba, id-demokrazija, ir-rispett tad-drittijiet tal-bniedem u tnaqqis tal-faqar iridu jkunu miri integrati tal-organizzazzjonijiet implimentattivi fil-pajjiżi fejn qed jingħata l-appoġġ tal-FEŻ;

                  59.

                  Ifakkar il-ġrajjiet tar-Rebbiegħa Għarbija fl-2011 u l-importanza ta’ fokus fuq il-prinċipji demokratiċi u l-appoġġ għall-bini tad-demokrazija fl-għajnuna kollha għall-iżvilupp;

                  60.

                  Itenni l-impenn tiegħu lejn il-prinċipji tal-effettività tal-għajnuna msejsa fuq sħubija ġenwina, kif definita fi ħdan id-Dikjarazzjoni ta’ Pariġi tal-OECD u l-AAA;

                  61.

                  Jinnota b'sodisfazzjon il-Komunikazzjoni “Inżidu l-impatt tal-politika tal-UE għall-iżvilupp: Aġenda għall-Bidla” (COM(2011) 637) tat-13 ta’ Ottubru 2011, li tippreskrivi appoġġ kontinwu għall-inklużjoni soċjali u l-iżvilupp uman; jinsisti li mill-inqas 20 % tal-għajnuna tal-Unjoni tiġi allokata għall-edukazzjoni bażika u sekondarja u s-saħħa bażika; iħeġġeġ lill-Kummissjoni biex tqiegħed aktar enfasi fuq is-saħħa materna, peress li dan hu Għan ta’ Żvilupp tal-Millennju li l-progress għalih kien diżappuntanti;

                  62.

                  Itenni t-talba tiegħu lill-Kummissjoni biex tagħti prijorità lill-appoġġ għat-tisħiħ tas-sistemi tas-saħħa billi tiffoka, b'mod partikolari, fuq l-ifqar persuni, ittejjeb il-kwalità tat-tagħlim u tgħin biex tistabbilixxi qafas ta’ politika li jiffavorixxi l-fqar u li jkun sensittiv għal kwistjonijiet tal-ġeneru; iħeġġeġ lill-Kummissjoni biex tiżgura viżibbiltà aħjar tal-attivitajiet iffinanzjati mill-Unjoni f'pajjiżi oħra;

                  63.

                  Jilqa' l-fatt li l-għajnuna għall-iżvilupp m'għadhiex is-sors ewlieni ta’ dħul għal ħafna mill-ifqar pajjiżi tad-dinja; jenfasizza li l-effikaċja tal-għajnuna tesiġi li pajjiżi foqra jkunu jistgħu jimmobilizzaw dħul domestiku u jiddeplora l-fatt li l-ammont ta’ kapital maħruġ b'mod illeċitu minn pajjiżi li qed jiżviluppaw huwa akbar mill-ammont ta’ dħul ta’ kapital f'dawn il-pajjiżi, pereżempju minħabba l-korruzzjoni u l-evażjoni tat-taxxa fuq skala kbira, jenfasizza li din hi problema serja u sostanzjali li qed ixxekkel it-trażżin tal-faqar u ttawwal id-dipendenza fuq l-għajnuna;

                  64.

                  Jenfasizza wkoll li l-iżvilupp soċjali u ekonomiku fit-tul jirrikjedi sorsi ta’ dħul sostenibbli, aktar milli għajnuna; f'dan ir-rigward iqis li relazzjonijiet kummerċjali sodi u li jiffunzjonaw tajjeb b'konformità mal-prinċipji tad-WTO huma essenzjali għall-pajjiżi li qed jiżviluppaw u għaldaqstant iħeġġeġ lill-Kummissjoni, lill-Kunsill u lill-pajjiżi tal-AKP biex isibu soluzzjonijiet għall-kwistjonijiet pendenti relatati mal-Ftehimiet ta’ Sħubija Ekonomika proposti u l-kummerċ ħieles bejn l-Ewropa u r-reġjun tal-AKP;

                  65.

                  Jinsab imħasseb dwar il-proċeduri ta’ kontroll attwali tal-Kummissjoni fejn il-fondi tal-Unjoni huma ġestiti permezz ta’ organizzazzjonijiet internazzjonali skont ftehimiet ta’ amministrazzjoni konġunta; jirrimarka li t-termini għall-kontroll u s-segwitu tal-fondi tal-UE taħt amministrazzjoni konġunta u l-implimentazzjoni tagħhom urew dgħufijiet serji; jistieden lill-Kummissjoni sabiex tiżgura li l-imsieħba kollha tagħha jipprovduha b'aċċess faċli u mhux burokratiku għar-rapporti interni tal-verifika tagħhom;

                  66.

                  Ifakkar fil-każ tal-Afganistan, fejn is-sitwazzjoni ta’ sigurtà hija waħda diffiċli ħafna, tant li l-persunal tal-Kummissjoni ma jistgħux ikomplu jivvjaġġaw b'mod liberu, u dan jillimita ħafna t-twettiq ta’ diversi proċeduri ta’ kontroll intern standardizzat;

                  67.

                  Jiġbed l-attenzjoni għall-importanza li jkun hemm rabta bejn l-għajnuna ta’ urġenza, ir-rijabilitazzjoni u l-iżvilupp (LRRD) bil-għan li jissaħħu r-rabtiet bejn l-għajnuna ta’ urġenza, l-irkupru u l-iżvilupp u biex tiġi żgurata tranżizzjoni mingħajr intoppi mill-għajnuna umanitajra għall-għajnuna għall-iżvilupp; jenfasizza li għad hemm wisq xogħol xi jsir biex jittejbu l-koordinazzjoni, l-effiċjenza, l-effikaċja u l-konsistenza tal-LRRD;

                  68.

                  Iħeġġeġ lill-Kummissjoni sabiex tiżgura li l-finanzjament tal-FEŻ ikun koordinat ma’ strumenti oħra (Il-Faċilità tal-Ikel, il-Programm Tematiku tas-Sigurtà tal-Ikel), l-Istrument Ewropew għad-Demokrazija u d-Drittijiet tal-Bniedem, il-Programm Tematiku ta’ Atturi Mhux Statali/Awtoritajiet Lokali, l-Istrument għall-Istabbilità, il-Proġett Pilota tal-Mikrofinanzjament Rurali); jistieden lill-Kummissjoni tiżgura koerenza u kumplementarjetà aħjar bejn l-għajnuna umanitarja u l-għajnuna għall-iżvilupp kemm fil-livell ta’ politika kif ukoll fil-prattika, u tagħti aktar importanza lit-tnaqqis tar-riskji ta’ diżastri u t-tħejjija għad-diżastri, kif ukoll biex issaħħaħ ir-reżistenza tal-populazzjoni li tinsab f'riskju;

                  69.

                  Jindika li l-UE teħtieġ firxa wiesgħa ta’ għodda tal-kooperazzjoni għall-iżvilupp adattata għal kuntesti differenti għax ma teżistix soluzzjoni waħda tajba għall-kulħadd fl-għajnuna għall-iżvilupp; b'mod partikolari, jenfasizza l-ħtieġa għal għodda u metodi ta’ ħidma speċifiċi għat-trattament ma’ stati li fallew jew pajjiżi mingħajr demokrazija bħall-Eritrea, li qed tirrifjuta l-għajnuna għall-poplu minkejja kriżi kbira tal-ikel;

                  70.

                  Jemmen li l-kriżi tal-ikel akuta li għaddejja bħalissa fil-Qarn tal-Afrika hija wkoll il-konsegwenza traġika tal-falliment fil-koerenza u l-kumplementarjetà bejn l-għajnuna internazzjonali umanitarja u l-għajnuna għall-iżvilupp u spekulazzjoni abbużiva fuq prodotti tal-ikel; jirrimarka li għall-kuntrarju tad-diżastri naturali, din kienet kriżi li stabbilixxiet ruħha ftit ftit u li eskalat gradwalment f'diżastru umanitarju; ifakkar li sfortunatament in-nixfiet u l-iskarsezza tal-ikel huma ta’ karattru kroniku fil-Qarn tal-Afrika u li l-awtosuffiċjenza tal-bdiewa lokali jeħtieġ tiġi msaħħa biex tkun żgurata s-sostenibbiltà;

                  71.

                  Jemmen li l-proċess tar-rieżami ta’ nofs it-terminu għadu mhux komplut mill-pajjiżi msieħba kollha (22), minkejja l-fatt li kien skedat għall-2010–2011; jistenna li l-Kummissjoni, malajr kemm jista' jkun, tlesti u tipprovdi l-informazzjni dwar l-eżitu tal-proċess ta’ reviżjoni fuq il-websajt uffiċjali tagħha;

         L-għajnuna tal-Unjoni lil Ħaiti

                  72.

                  Ifakkar it-terremot ta’ Ħaiti u l-konsegwenzi diżastrużi tiegħu; jiddeplora l-livell insuffiċjenti ta’ koordinazzjoni tal-għajnuna umanitarja u l-għajnuna għall-iżvilupp (ir-rabta bejn l-għajnuna ta’ emerġenza, ir-riabilitazzjoni u l-iżvilupp); hu tal-fehma li d-dispożizzjoni tal-għajnuna umanitarja għandha tkun ibbażata fuq strateġija ta’ ħruġ; iqis li l-Kummissjoni għandha tindirizza l-isforzi u l-finanzjament tagħha għar-riabilitazzjoni u l-iżvilupp;

                  73.

                  Jiddeplora l-koordinazzjoni insuffiċjenti bejn id-delegazzjoni tal-Unjoni u r-rappreżentanza tal-ECHO; jappoġġa koordinament rinforzat bejn l-atturi kollha tal-Unjoni fil-pajjiż; iħeġġeġ għaldaqstant lill-Kummissjoni sabiex tiżgura koerenza u kumplementarjetà aqwa bejn l-għajnuna umanitarja u l-għajnuna għall-iżvilupp, kemm fil-livell ta’ politika kif ukoll fil-prattika;

                  74.

                  Jiddeplora n-nuqqas ta’ sostenibilità ta’ xi proġetti u jenfasizza li l-proġetti għandhom jimmiraw prinċipalment li joħolqu l-impjiegi u t-tkabbir sostenibbli biex jagħtu lok lill-Istat ta’ Ħaiti li jżid id-dħul tiegħu u b'hekk jiddependi inqas fuq l-għajnuna barranija; jitlob għaldaqstant lill-Kummissjoni biex tipprovdi l-Parlament b'lista tal-proġetti li twettqu f'Ħaiti u b'valutazzjoni dettaljata tas-sitwazzjoni attwali tagħhom biex tiġi stmata s-sostenibbiltà tagħhom;

                  75.

                  Jindika n-nuqqas ta’ viżibilità tal-għajnuna tal-Unjoni f'Ħaiti; hu tal-fehma li biex titjieb il-viżibilità, mhux biss il-bandiera iżda wkoll l-isem tal-Unjoni Ewropea għandhom jidhru fuq dokumenti ta’ PR aktar milli dawk tal-Kummissjoni jew tad-DĠ ECHO, li huma ħafna inqas identifikabbli għaċ-ċittadini ta’ Ħaiti;

         Ir-Rapport Speċjali Nru 12/2010 tal-Qorti tal-Awdituri dwar l-għajnuna għall-iżvilupp tal-Unjoni għall-edukazzjoni bażika fl-Afrika tas-sub-Saħara u fin-Nofsinhar tal-Asja

                  76.

                  Jilqa' dan ir-rapport eċċellenti tal-Qorti tal-Awdituri li jipprovdi analiżi estensiva tal-kisbiet tal-appoġġ tal-Unjoni għall-edukazzjoni bażika; iżda jiġbed l-attenzjoni ukoll għan-nuqqasijiet tal-programm, li jeżistu biss parzjalment minħabba l-azzjonijiet li ttieħdu mill-Kummissjoni;

                  77.

                  Jirrikonoxxi bis-sħiħ id-diffikultajiet li ltaqgħet magħhom il-Kummissjoni hija u timplimenta dan il-programm waqt il-ħidma tagħha f'xi wħud mill-ifqar pajjiżi fir-reġjuni kkonċernati u meta ta’ spiss tipprova tilħaq lill-ifqar nies fil-popolazzjonijiet tagħhom; jaqbel li huwa suċċess notevoli li 45 % tal-indikaturi nkisbu u li 30 % kienu qed jagħmlu progress evidenti; jixtieq li l-Kummissjoni tindika, jekk sadattant, dawk il-figuri komplewx jitjiebu;

                  78.

                  Japprova kompletament il-konklużjonijiet u r-rakkomandazzjonijiet tal-Qorti tal-Awdituri u ħa nota tat-tweġibiet mill-Kummissjoni;

                  79.

                  Ifakkar fir-riżoluzzjonijiet ta’ kwittanza tiegħu ta’ qabel, li jsemmu li problema kbira fl-implimentazzjoni tal-programmi għall-iżvilupp speċifiċi hija n-nuqqas ta’ persunal ikkwalifikat fid-Delegazzjonijiet tal-Unjoni u l-appoġġ mogħti mill-Kwartieri Ġenerali tal-Kummissjoni: jistieden lill-Kummissjoni biex tiddiskuti dan mal-kumitati kompetenti tal-Parlament sabiex tinstab soluzzjoni aktar permanenti għal din il-problema;

                  80.

                  Jistieden lill-Kummissjoni tindirizza n-nuqqasijiet li nnutat il-Qorti tal-Awdituri b'mod sistematiku; jixtieq jiġi infurmat dwar dan li ġej:

                              (a)

                              dwar il-kwalità tal-edukazzjoni (kwistjoni indirizzata f'dokument ta’ ħidma mill-persunal li ġie ppubblikat fi Frar 2010 — SEC(2010) 121): jekk għal mument ninsew li huwa xi ftit jew wisq tard meta nqisu li l-programm ilu li tnieda, tistal-Kummissjoni tindika x'miżuri oħra qed jittieħdu għall-monitoraġġ u għat-titjib tal-kwalità tal-edukazzjoni?

                              (b)

                              f'xi pajjiżi koperti mir-Rapport Speċjali Nru 12/2010, issemmew każijiet ta’ frodi u ta’ amministrazzjoni ħażina tar-riżorsi tal-gvern, inklużi għalliema “inviżibbli”; x'għajnuna qed tingħata mill-Kummissjoni biex tgħin lil dawn il-pajjiżi jeliminaw dawn il-forom ta’ frodi?

                              (c)

                              wieħed mill-istrumenti/għodda bażiċi għall-implimentazzjoni ta’ programm ta’ suċċess hija d-disponibbiltà ta’ data statistika u ta’ evalwazzjonijiet adegwati tas-sistema edukattiva attwali; il-Qorti tal-Awdituri tiġbed l-attenzjoni li dawn l-istatistiċi u l-evalwazzjonijiet mhumiex disponibbli jew aġġornati f'numru ta’ pajjiżi; x'miżuri ħadet il-Kummissjoni biex issib rimedju għal din il-problema?

                              (d)

                              hekk kif indikat il-Qorti tal-Awdituri, il-parteċipazzjoni tal-bniet fl-edukazzjoni bażika tiddependi fuq numru kbir ta’ miżuri li mhumiex relatati mal-edukazzjoni bħal pereżempju faċilitajiet sanitarji separati, eċċ., għalkemm f'xi wħud minn dawn il-pajjiżi sar xi progress; x'miżuri speċifiċi ħadet il-Kummissjoni f'kull wieħed minn dawk il-pajjiżi biex iżżid il-parteċipazzjoni tal-bniet fl-edukazzjoni bażika, u liema minn dawk il-pajjiżi hu meqjus li skejjel li jkun fihom bniet biss jistgħu jipprovdu soluzzjoni?

         Il-Faċilità ta’ Investiment

                  81.

                  Ifakkar li l-fondi allokati għall-Faċilità ta’ Investiment mill-għaxar FEŻ ammontaw għal EUR 1 530 000 000 għall-AKP u l-OCTs; jinnota li l-ammont totali tal-operazzjonijiet iffirmati mill-portafoll tal-Faċilità ta’ Investiment kien ta’ EUR 374 230 000 fis-sena finanzjarja 2010; ifakkar li l-Bank Ewropew tal-Investiment (BEI) jamministra l-Faċilità ta’ Investiment, strument rinnovabbli li jġorr ir-riskji finanzjat mill-FEŻ u li jimmira li jżid l-investiment privat speċjalment fil-pajjiżi tal-AKP;

                  82.

                  Jiddeplora l-fatt li l-Faċilità ta’ Investiment mhijiex koperta mid-Dikjarazzjoni ta’ Assigurazzjoni tal-Qorti tal-Awdituri jew mill-proċedura ta’ kwittanza tal-Parlament għalkemm l-operazzjonijiet isiru mill-BEI f'isem u għar-riskju tal-Unjoni, bl-użu tar-riżorsi tal-FEŻ. iqis dan bħala mhux mixtieq għal raġunijiet politiċi u ta’ kontabilità; jenfasizza li dawn id-dispożizzjonijiet inaqqsu l-kamp ta’ applikazzjoni tal-poteri ta’ kwittanza tal-Parlament, speċjalment jekk jiġi kkunsidrat li r-riżorsi tal-FEŻ jiġu mill-fondi pubbliċi tal-kontribwenti tat-taxxa Ewropej;

                  83.

                  Jenfasizza li l-operazzjonijiet kollha tal-BEI iffinanzjati mill-FEŻ iridu jkunu f'konformità sħiħa mal-Artikolu 208 tat-Trattat dwar il-Funzjonament tal-Unjoni Ewropea, li hu dwar it-tnaqqis u l-eliminazzjoni tal-faqar bħala l-għan ewlieni tal-politika għall-iżvilupp tal-Unjoni; jemmen li hi biss politika għall-iżvilupp favur il-foqra li tista' tkun effettiva u sostenibbli;

                  84.

                  Jemmen li l-politiki ta’ tkabbir ekonomiku ma jistgħux jirnexxu mingħajr il-promozzjoni ta’ standards soċjali u ambjentali u l-implimentazzjoni ta’ mekkaniżmi ta’ protezzjoni soċjali;

                  85.

                  Jistieden lill-BEI biex il-proġetti finanzjarji tiegħu jgħaqqadhom b'mod aktar dirett mat-tnaqqis tal-faqar u l-kisba tal-MDGs, id-drittijiet tal-bniedem, ir-responsabbiltà soċjali korporattiva, il-prinċipji ambjentali u tax-xogħol deċenti, id-demokrazija, il-governanza tajba u l-ħolqien tal-kumpaniji, permezz tal-implimentazzjoni tad-Deċiżjoni Nru 1080/2011/UE tal-Parlament Ewropew u tal-Kunsill (23);

                  86.

                  Jistieden lill-BEI biex isaħħaħ id-diliġenza dovuta fir-rigward tal-aspetti soċjali (inkluż ir-rispett tad-drittijiet tal-bniedem) fiċ-ċiklu tal-proġett, kemm permezz ta’ analizi ex ante u speċjalment permezz tal-monitoraġġ tul l-implimentazzjoni u t-tlestija tal-proġett; jitlob li tingħata definizzjoni ta’ ‘indikaturi dwar rendiment li tagħraf aħjar il-valur miżjud u l-impatt tal-operazzjonijiet tal-BEI u t-tisħiħ tal-kompetenza esperta tal-persunal fi żvilupp sostenibbli dwar id-drittijiet tal-bniedem, u dwar kwistjonijiet soċjali/tal-ġeneru;

                  87.

                  Jinnota li l-evalwazzjoni independenti ta’ nofs iż-żmien tal-Faċilità tal-Investiment tal-BEI u tal-attivitajiet tar-riżorsi proprji tal-BEI fil-pajjiżi tal-AKP turi li l-isforzi tal-BEI biex jissorvelja l-implimentazzjoni ta’ proġetti, biex jiżgura preżenza lokali u jagħmel segwitu dwar l-aspetti ambjentali u soċjali jidhru li għadhom mhumiex biżżejjed; jistieden lill-BEI biex itejjeb il-mekkaniżmi ta’ monitoraġġ tiegħu;

                  88.

                  Jinnota b'sodisfazzjon il-progress fir-Rapport Annwali tal-2010 tal-BEI dwar il-Faċilità ta’ Investiment f'termini ta’ ffukar fuq ir-riżultati; jikkunsidra madankollu li għad hemm ħafna lok għal titjib tar-rapporti annwali f'termini tal-preżentazzjoni ta’ informazzjoni kompluta, relevanti u oġġettiva fir-rigward ta’ riżultati, l-għanijiet stabbiliti, l-għanijiet miksuba u r-raġunijiet għal nuqqasijiet possibbli, kif ukoll l-evalwazzjonijiet imwettqa u rendikont tar-riżultati tal-evalwazzjoni, inklużi d-dgħufijiet u l-kwistjonijiet li jridu jiġu indirizzati; jilqa' l-attitudni ta’ kooperazzjoni tal-BEI waqt il-ħidma preparatorja tar-riżoluzzjoni ta’ kwittanza;

                  89.

                  Ifakkar li 14 % tal-fondi mill-Faċilità ta’ Investiment (EUR 390 000 000) jgħaddu permezz tal-istituzzjonijiet finanzjarji ta’ żvilupp bilaterali Ewropej jew proġetti konġunti;

                  90.

                  Jiddeplora n-nuqqas ta’ trasparenza fir-rigward tal-benefiċjarji finali tal-fondi mill-Faċilità ta’ Investiment; jistieden lill-BEI biex japplika diliġenza dovuta stretta u msaħħa, waqt li jivverifika l-preżenza ta’ konsultazzjoni pubblika lokali xierqa, dwar aspetti relatati mal-iżvilupp ta’ proġetti koperti mill-garanziji tal-Unjoni, qabel ma tingħata l-approvazzjoni għal proġett, inkluża l-prestazzjoni ta’ intermedjarji finanzjarji fl-użu ta’ self mogħti mill-BEI dwar dawn l-aspetti; huwa tal-opinjoni li, fir-rigward ta’ self lil pajjiżi li qed jiżviluppaw, il-BEI għandu japplika diliġenza dovuta stretta u msaħħa f'konformità mal-proċeduri standardizzati, skont l-aqwa prattiki internazzjonali, f'dak li jirrigwarda l-ġlieda kontra l-ħasil ta’ flus u l-finanzjament tat-terroriżmu;

                  91.

                  Jinsab imħasseb ħafna dwar rapporti ta’ organizzazzjoni mhux governattiva f'każijiet allegati fejn il-fondi tal-BEI għaddew lil kumpaniji, li t-tmexxija tagħhom kienet jew qed tiġi investigata jew kienet akkużata b'korruzzjoni u ħasil tal-flus; jitlob lill-BEI iżomm ruħu infurmat dwar is-sustanza ta’ każijiet ta’ dan it-tip;

                  92.

                  Jinnota li l-BEI jiżgura l-kumplementarjetà bejn il-proġetti finanzjati mill-BEI u mill-Kummissjoni billi jikkonsulta mal-Kummissjoni f'fażi kmieni ħafna, qabel ma l-BEI jibda japplika d-diliġenza dovuta tiegħu għall-proġetti; ifakkar li l-Kummissjoni hija membru mingħajr vot fil-Kumitat tal-Faċilità ta’ Investiment u tipprovdi l-opinjoni tagħha dwar kull proposta speċifika;

                  93.

                  Jistieden lill-Kummissjoni tkompli tagħmel monitoraġġ mill-qrib u tikkontrolla l-implimentazzjoni tal-Faċilità ta’ Investiment, u sabiex tinforma l-Kumitat għall-Kontrol tal-Baġit tal-Parlament b'mod regolari dwar il-konklużjonijiet tagħha;

                  94.

                  Ifakkar li l-Ftehim Tripartitiku bejn il-Kummissjoni, il-BEI u l-Qorti tal-Awdituri jiddefinixxi r-rwol tal-Qorti tal-Awdituri fil-kontroll tal-FEŻ ġestiti mill-BEI; jistieden lill-Qorti tal-Awdituri sabiex tipproduċi Rapport Speċjali dwar l-Effettività u l-Effiċjenza tal-FEŻ ġestiti mill-BEI mill-perspettiva tat-tnaqqis tal-faqar;

                  95.

                  Jinnota li l-BEI iħallas remunerazzjoni varjabbli lill-persunal tiegħu fil-forma ta’ bonusijiet annwali; jistieden lill-BEI sabiex jippublika b'mod annwali informazzjoni dettaljata fis-sit tiegħu dwar l-ammont tal-bonusijiet annwali tal-persunal amministrattiv tiegħu, inklużi dawk ta’ kull membru tal-Bord tad-Diretturi, tal-Kumitat ta’ Ġestjoni u tal-Kumitat tal-Awditjar;

                  96.

                  Jinnota barra minn hekk li l-Bord tad-Diretturi attwali tal-BEI jikkonsisti f'seba' nisa u dsatax-il raġel; iħeġġeġ lill-Istati Membri jinnominaw kandidati nisa biex jimlew iż-żewġ postijiet vakanti attwali biex tinkiseb rappreżentanza aktar bilanċjata fuq il-Bord.

         (1)  ĠU C 326, 10.11.2011, p. 251.

         (2)  ĠU C 326, 10.11.2011, p. 262.

         (3)  ĠU L 317, 15.12.2000, p. 3.

         (4)  ĠU L 287, 28.10.2005, p. 4.

         (5)  ĠU L 314, 30.11.2001, p. 1 u ĠU L 324, 7.12.2001, p. 1.

         (6)  ĠU L 109, 26.4.2007, p. 33.

         (7)  ĠU L 156, 29.5.1998, p. 108.

         (8)  ĠU L 317, 15.12.2000, p. 355.

         (9)  Testi adottati P7_TA(2011)0320.

         (10)  Testi adottati P7_TA(2011)0317.

         (11)  ĠU C 279 E, 19.11.2009, p. 100.

         (12)  ĠU C 306 E, 15.12.2006, p. 373.

         (13)  ĠU L 191, 7.7.1998, p. 53.

         (14)  ĠU L 83, 1.4.2003, p. 1.

         (15)  ĠU L 78, 19.3.2008, p. 1.

         (16)  Rapport annwali dwar il-ġestjoni finanzjarja tat-tmien, id-disa' u l-għaxar Fondi ta’ Żvilupp Ewropej fl-2010, p. 11.

         (17)  Ir-Regolament (KE) Nru 1905/2006 tal-Parlament Ewropew u tal-Kunsill tat-18 ta’ Diċembru 2006 li jistabbilixxi strument ta’ finanzjament tal-kooperazzjoni għall-iżvilupp (ĠU L 378, 27.12.2006, p. 41).

         (18)  Tweġiba għall-mistoqsija bil-miktub numru 23, indirizzata lill-Kummissarju Piebalgs fl-ambitu tal-Kwittanza 2010 tal-FEŻ, għas-seduta ta’ smigħ tat-12 ta’ Jannar 2012.

         (19)  http://ec.europa.eu/europeaid/what/economic–support/public–finance/pefa_assesments_en.htm.

         (20)  Kif intalab fir-riżoluzzjoni dwar il-futur tal-appoġġ baġitarju tal-UE lil pajjiżi li qed jiżviluppaw, Testi adottati tal-5 ta’ Lulju 2011, P7_TA(2011)0317, paragrafu 52.

         (21)  Green Paper tal-kummissjoni tad-19 ta’ Ottubru 2010: “Il-futur tal-appoġġ baġitarju tal-UE lil pajjiżi terzi” (COM(2010) 586).

         (22)  Tweġiba għall-mistoqsija bil-miktub numru 31, indirizzata lill-Kummissarju Piebalgs fl-ambitu tal-Kwittanza 2010 tal-FEŻ, għas-seduta ta’ smigħ tat-12 ta’ Jannar 2012.

         (23)  Id-Deċiżjoni Nru 1080/2011/UE tal-Parlament Ewropew u tal-Kunsill tal-25 ta’ Ottubru 2011 li tagħti garanzija tal-UE lill-Bank Ewropew tal-Investiment kontra t-telf minn self u garanziji għal self għal proġetti ‘l barra mill-Unjoni (ĠU L 280, 27.10.2011, p. 1).